Орган залы (Кишинёв) — Башҡорт Википедияһы\nОрган залы (Кишинёв)\nМарка. Орган залы, 1996\nОрган залы — Кишинев ҡалаһындағы (Молдова Республикаһы) концерт залы. Орган залы урынлашҡан йорто XX быуаттың архитектура һәйкәле тип һанала.\n1.2 Төҙөкләндереү. Орган залы\n1.3 Советтар Союзының музыкаль тормошона йоғонтоһо\n2 Орган залы хәҙерге ваҡытта\nБанк[үҙгәртергә | вики-тексты үҙгәртергә]\nБашта был йорт Кишинев ҡала Думаһы ҡарары буйынса Ҡала банкы булараҡ төҙөлә. Бының өсөн 1902 йылда конкурс иғлан ителә, еңеүсегә мең һум ярым аҡса вәғәҙәләнә — XX быуат башында был байтаҡ ҙур күләм була.\nКонкурс барышында 38 йәшлек инженер Михаил Черекуль-Куштың проекты һайлап алына. Был эште күренекле архитектор Александр Бернардацци хуплай, ҡайһы бер мәғлүмәттәр буйынса, йәш инженерға ул үҙе кәңәш биргән. Мөһабәт йорт романтизм элементтары менән классик стилдә була. Ҡала банкы өсөн тәғәйенләнгән йорт Александровский урамында 1903 йылда төҙөлә башлай. Ул тик 1911 йылда тамамлана, сөнки 1904 — 1908 йылдарҙа ҡала хакимиәте финанс яҡтан ауырлыҡтар булыу сәбәпле төҙөлөштө туҡтатып тора.\nИкенсе бөтә донъя һуғышы йылдарында Кишинёвтағы башҡа йорттар етди зыян күрәгәндә лә Ҡала Банкы имен ҡала. Бында тик арыҫлан скульптураларын ғына төҙөкләндереү талап ителә.\nСовет осоронда был йортта СССР-ҙың Дәүләт банкы урынлаша. 1973 йылда яңы бина төҙөлгәс (архитекторҙар Б. В. Вайсбейн, С. М. Шойхет һәм Г. Л. Калюжнер), Молдова Компартияһының беренсе секретары Иван Бодюл етәкселегендәге власть архитектура һәйкәле булған йортта нимә урынлаштырыуҙы хәл итә. Тәҡдимдәр араһында декоратив-биҙәү сәнғәте күргәҙмә залы, никах һарайы, молдаван милли аш-һыу рестораны була.\nТөҙөкләндереү. Орган залы[үҙгәртергә | вики-тексты үҙгәртергә]\nЙортта концерт залын урынлаштырыу ҡарарын Бодюл үҙенең ҡыҙы, билдәле музыкант Светлана Бодюл тәҡдиме буйынса ҡабул итә. Мәскәү консерваторияһын тамамлаған Светлана Кишеневта классик музыка залын булдырыу тураһында хыяллана. Йортто төҙөкләндереү 1975 йылда башлана һәм 1978 йылда тамамлана. Реконструкцияның архитекторы Ю. Л. Леонченко. Тамаша залы 555 урынға иҫәпләнгән.\nРеконструкция эштәрендә СССР-ҙың төрлө төбәктәренән, башҡа илдәрҙән белгестәр ҡатнаша. Түбә биҙәктәре Одессанан (Украина) килтерелә. Ултырғыстарҙы, алтын ялатылған биҙәктәрҙе Ленинград оҫталары эшләй. Гәлсәр шәмдәлдәр Чехословакияла әҙерләнә. Зал диуарҙарын биҙәгән барельефтар — скульптор Л. И. Дубиновскийҙың эше. Чехословак фирмаһы «Ригер Клосс» (3000 торба һәм 40 регистр) залдағы органды ҡора.\nТәүге концерт 1978 йылдың 16 сентябрендә үтә. Органда билдәле совет музыканты Гарри Яковлевич Гродберг уйнай. Концертта шулай уҡ Мария Биешу, виолончелист Ион Жосан, Светлана Бодюл Вероника Гарштя етәкселегендә хор сығыш яһай.\nОрган залы асылғандан һуң бында билдәле йондоҙҙар булып китә. Улар араһында Игорь Ойстрах, Владимир Спиваков, Мәскәү филармонияһының «Мадригал» ансамбле, Виктора Третьяков етәкселегендә дәүләт камера оркестры һәм башҡалар. Бында 1966 йылда ойошторолған Халыҡ-ара «Мэрцишор» музыка фестивале лә үткәрелә башлай.\nСоветтар Союзының музыкаль тормошона йоғонтоһо[үҙгәртергә | вики-тексты үҙгәртергә]\nКишинёвта бындай концерт залының асылыуы СССР-ҙың күп ҡалаларында орган музыкаһына ҡарата иғтибарҙы арттыра. 1979 йылдан Иркутск, Красноярск һәм башҡа ҡалаларҙа орган залдары булдырыла. Украиналағы Винница ҡалаһында орган элекке сиркәү бинаһына ҡуйыла. Аҙаҡтан, уны кире сиркәүгә ҡайтарғас, зал да ябыла.\nОрган залы хәҙерге ваҡытта[үҙгәртергә | вики-тексты үҙгәртергә]\nОрган залының алды\nҺуңғы ваҡытта Кишинёвтың Орган залында сит илдәрҙән башҡарыусылар һәм ижад коллективтары күпләп сығыш яһай: улар араһында Франция, Германия, Италия, Испания, Румыния, Чехия, АҠШ һәм башҡа илдәр музыканттары бар. Йыл һайын төрлө фестивалдәр, конкурстар, сәнғәт күргәҙмәләре ойошторола. Орган залында үткәрелгән иң мөһим мәҙәни ваҡиғаларҙан халыҡ-ара «Мэрцишор» фестивале, халыҡ-ара «Crescendo» классик музыка фестивале, «Яңы музыка көндәре» академик музыка фестивале, милли конкурстар кеүек ҙур сараларҙы билдәләргә була. Зал ҡаланың иҫтәлекле урыны һанала, уны туристар һәм ҡала ҡунаҡтары ҡарап сыға ала.\nОрган залында башлыса халыҡ-ара конкурстар лауреаттары, билдәле музыканттар сығыш яһай. Шулай уҡ «Йәш таланттар» тип аталған йәш музыканттар концерты ойошторола.\nКишинёвтың орган залы бик яҡшы акустикаға эйә. Органдан тыш бында юғары сифатлы башҡа музыка инструменттары бар, мәҫәлән, алты клавесин, «Yamaha», «Bechstein», «Steinway» роялдәре.\nОрган залының адресы: Кишинёв ҡалаһы, Штефан чел Маре проспекты, 81.\nОфициальный сайт органного зала Кишинева.\n↑ Өҙөмтә хатаһы: <ref> билдәһе дөрөҫ түгел; salacuorga төшөрмәләре өсөн текст юҡ\n↑ Өҙөмтә хатаһы: <ref> билдәһе дөрөҫ түгел; nm төшөрмәләре өсөн текст юҡ\nhttps://ba.wikipedia.org/w/index.php?title=Орган_залы_(Кишинёв)&oldid=644343 ҡабул ителгән\nБыл бит һуңғы тапҡыр 11:34 13 ғинуар 2017 үҙгәртелгән.


Мостай Кәрим ижадында Ватанды һаҡлаусы образы\n24 Октябрь 2019, 12:01\nЕңеү! Ҡояш балҡый бер битеңдә,\nБер битеңдә – моңһоу ай һаман,\nБер күҙеңдән әсе йәш тама...\n(М. Кәрим. «Билдәһеҙ һалдат»)\n1941 йылдың тымыҡ июнь таңы беленеп кенә килгәндә көнбайыштағы ҡалаларыбыҙ фашист бомбалары шартлауынан һиҫкәнеп уяна, илбаҫарҙар менән дәһшәтле яу йылдары башлана. Әле генә институт тамамлап, иркенләп, ең һыҙғанып хеҙмәт, ижад ҡосағына инергә торған шағир Мостай Кәримгә дошман яуын ҡайтарыр өсөн иңенә шинель һалырға, ҡулына мылтыҡ алырға тура килә. Совет кешеләре, илдең йәш быуыны Ватан өсөн изге көрәшкә бына шулай күтәрелә. Бөйөк Ватан һуғышы йылдарында Мостай Кәрим поэзияһының яңы сифаттары асыла, поэтик тауышы асыҡлана, ул үҙе гражданин һәм шағир булараҡ сынығып етә. Һуғыштың башынан алып аҙағына тиклем яу юлдарын үткән яугир шағир, хәрби журналист күпте күрә, кисергәндәре күңел моңо булып шиғыр юлдарына күсә. Фронтҡа китерҙән алда яҙылған “Мин фронтҡа китәм, иптәштәр!” шиғыры иңгә шинель һалған совет кешеләренең ил алдындағы поэтик анты булып яңғырай. Шиғыр, бер ҡарағанда, әүәл-әүәлдән ир-егеттәрҙе яуға оҙатҡандағы ғәҙәти йола тамашаһы менән асыла һымаҡ:\nЭйәрләне атай, ялан үреп,\nАҡбуҙ аттың ярһыу, ап-ағын,\nАта-әсәһенең фатиха-наказына улдарының яуап-анты ла ҡыҫҡа һәм тапҡыр:\nЙәшең тамған был ҡылысты, әсәй,\nБына ошо оҙатыу йолаһының традицион күренеше, халыҡ поэзияһындағыса кәүҙәләнеше киң поэтик дөйөмләштереү юғарылығына еткерелә. Атай эйәрләгән аҡбуҙ ат, әсәй һуҙған “ҙур яуҙарҙа еңеп ҡайтҡан дәһшәт ҡылысы”, уларҙы алған улан туранан-тура халыҡ ижадындағы легендар Аҡбуҙат, алмас ҡылыс, Урал батыр образдарына барып тоташып, символик төҫ ала. Атай-әсәй наказы, улан анты ҡобайырҙағыса ил наказы, ир-егеттәр анты булып ҡабул ителә. Һалдаттың ант һүҙенең ошолай, заманса яңы йөкмәтке алып, өҫтәүенә ҡобайыр формаһында бирелеше алда әйтелгән фекерҙе йәнә ҡеүәтләй төшә.\nҺуғыштың тәүге осорондағы ижады\nҺуғыштың тәүге йылында М. Кәримгә ҡулына ҡәләм алырға форсат бик теймәй. Мәшәҡәтле яу осороноң ығы-зығыһы, ҡыҫҡа сроклы хәрби курстарҙа уҡыу, алһыҙ-ялһыҙ хәрби һөнәрҙәргә өйрәнеүҙәр менән ваҡыт үтә. 1942 йылдың февралендә, Муром ҡалаһында хәрби училище тамамлағас, М. Кәрим артиллерия дивизионына элемтә начальнигы итеп тәғәйенләнә һәм дошман менән тәүге ҡаты бәрелеш һынауҙарын уҙа. Дошман менән йөҙгә-йөҙ килешкән ҡаты алыш айҙарында уға шиғыр яҙыу түгел, өйгә ҡош телендәй хат яҙып һалырға ла мөмкинлек булмай. Шулай ҙа уҡып йөрөгәндә һәм фронтта һөжүм араларында яҙғылаштырған шиғырҙар тора-бара ҡалын бер блокнот булып китә. Тик ҡаты һуғыштарҙың береһендә ул блокнот юғала. Шағир аҙаҡ уларҙың хәтерҙә һаҡланғандарын тергеҙә, ләкин күптәре юҡҡа сыға. Һаҡланған шиғырҙар араһынан “Тәҙрәңде ас та…” тигәне яу эсендәге һалдаттың имен-аманлығын, үлемһеҙлеген мәңгелек дауыллы ямғыр, күкрәү-йәшен образдарына тиңләп, һөйгәненә лә, башҡаларға ла шиғыр-хәбәр итеп еткерә төҫлө:\nДауыл… Дауыл! Ул бит минең –\nЯҡын йәшен, яҡты йәшен –\nМин һулармын, ерҙә дауыл\nМин янырмын һуңғы йәшен\n“Төрөпкә” шиғырында иһә һалдат бер һылыуҙан кескәй бүләк алған һәм шул бүләген юғалтыуына үкенә. Ә, асылда, ошо ғәҙәти факт артында, алыҫтағы тыуған яғынан, Ирәндек ҡыҙы Нәфисәнән килгән кескәй бүләккә ҡыуаныусы, үҙенә рухи көс алыусы һалдаттың ҡайнар йөрәге тибә:\nМин ҡыҙғанмаҫ инем, юғиһә –\nЯраланған осорҙағы ижады\nМостай Кәримдең яу йылдары тураһында һөйләгәндә, шағирҙың 1938 йылда яҙылған, граждандар һуғышы осоронда һәләк булған йәш батырҙың пуля тишкән комсомол билеты хаҡындағы шиғыры иҫкә төшә. Ә 1942 йылдың авгусында Мценск эргәһендәге ҡыҙыу алышта шағирҙың үҙенең күкрәген һәм комсомол билетын фашист минаһының ярсығы тишеп үтә. Ул мөғжизә менән иҫән ҡала. Кем белә, әгәр ҙә йәш кешенең ихтыяры, йәшәү дәрте шул ҡәҙәре көслө булмаһа, үлем менән ысын мәғәнәһендә батырҙарса көрәшмәһә, уның ҡыл өҫтөндә торған ғүмерен хәрби хирург ҡына һаҡлап ҡала алмаҫ ине. Йәшлек барыбер үҙенекен итә: оҙаҡ иҫ юғалтыуҙарҙан, ғазаплы һаташыуҙарҙан һуң М. Кәрим яңынан тормошҡа ҡайта, йәшәү үлемде еңә. Госпиталдә ятыуына өс-дүрт ай тигәндә, ул ҡулына ҡәләм тоторлоҡ хәлгә килә. Койкала яҙылған тәүге шиғырҙарҙың береһе, гүйә, йәшәү менән үлем яғалашыуының тетрәткес, иләҫ-миләҫ тамашаһы булып тыуа. “Ерҙәге йондоҙҙар” тип атала ул шиғыр. Шағирҙың үҙе әйтеүенсә, был уйлап сығарылған шиғыр түгел. “Мине, ҡаты яралыны, санбаттан ялан госпиталенә килтерҙеләр… Миңә тәүге операция булды, – ти шағир. – Военврач ярамдан алынған ярсыҡты миңә иҫтәлек итеп бирҙе. Мин уны атып бәрҙем”.\nҠалҡыулыҡта, уйһыулыҡта атака!\nМәңгелектән өҫтөн минуттар,\nТуп шартлауы булып үлем көлә,\nҺәм уттар, һәм уттар, һәм уттар!..\nЗәңгәр яулыҡҡа оҡшаш ғәжәйеп серле төн күренешенә туп шартлауы булып үлем көлгән мәлде, атлы атаканы ялғап ебәреү, бер яҡтан, иҫ киткес контраслы картина тыуҙырһа, икенсе яҡтан, мәңгелектән өҫтөн минуттарҙы йәнә “һәм уттар, һәм уттар, һәм уттар!..” тип ҡат-ҡат ҡабатлап әйтеү, шуға киҫтереп “ер яна” тигән ҡыҫҡа фраза өҫтәү, гүйә, төндө лә, ерҙе лә ут ғәрәсәтенә бутай. Төш ҡатыш һаташыуға күскән егет аңында ҡапыл яҡты йондоҙ образы ҡабына. Был ғәжәп түгел, сөнки халыҡ аңында яҡты йондоҙ – йәшәү идеалы. Ошо яҡты йондоҙ – йәшәү менән төпһөҙ ҡараңғылыҡ – үлем алыша. Егет, гүйә, үҙ йондоҙон күктән тапҡан, һәм ул егет янына атылып төшөр һымаҡ. Йәшәү көсө үҙенекен итә, яралы егет һаташыу аралаш өндө лә тоя:\nЯңағымда йылы тын һиҙәм мин\nҺәм һаташып асам күҙемде.\nЯт өн әйтә:\n“Уян, егет, уян.\nМин ҡотҡара килдем үҙеңде!”.\nТөн ҡараһы аша ҡараған яҡты күҙҙәр – шәфҡәт туташы, санитарканың – ер йондоҙҙарының йылы ҡарашы икән. Ҡараңғылыҡты ҡыуып, аңға килгән, йылы ҡарашты тойған егеттең күңеле күтәрелә башлай:\nКем һин, ҡыҙыҡай, кем һин?\nНиндәй шишмә һыуын эскәнһең,\nКем исеменә, ниндәй йырҙар йырлап,\nҠайһы туғайҙарҙа үҫкәнһең?\nГоспиталдә саҡта яҙған, ошо аҡ халатлы ҡыҙҙарға арналған был шиғырын М. Кәрим тәүҙә “Бәхет йондоҙҙары” тип исемләй, артабан, конкретлаштыра биреп, “Ерҙәге йондоҙҙар” тип алыштыра. Автор бының менән күктәге һалҡын йондоҙҙар һәм ерҙәге ҡыҙҙар-йондоҙҙарҙың һауыҡтырғыс көсө ер менән күк араһы икәнлегенә лә ишаралай.\nШағир, һауығып сафҡа баҫҡас, 1944 йылдың яҙында Украина далалары аша дошманды эҙәрлекләп барған саҡта яҙған “Ул ҡыҙ мине ташлап китмәне…” тигән шиғырында, яңынан ер йондоҙо – аҡ халатлы ҡыҙ образына, үлем менән йәшәү көрәшенең тағы хәтәрерәк эпизодтарын хәтерләүгә әйләнеп ҡайта. Был шиғырҙың идеяһы ла, ауыр яралы һалдатты үлем тырнағынан тартып алып ҡалыусы кешеләргә рәхмәт һүҙе генә булып ҡалмайынса, бәлки йәшәүҙең үлемдән көслөлөгөн раҫлау менән бәйле. Әйтәйек, Мостай Кәрим үҙе үпкәһенә инеп ултырған снаряд ярсығына яһалған ауыр операцияны нисек кисергәндер, әммә юғарылағы шиғырҙа бирелгән лирик герой госпиталдә үлем менән йәшәү, төш менән өн араһында күпме ятҡанын, ғазаплы һаташыуҙарын аныҡ ҡына хәтерләмәй. Тик һаташыу һәм иҫтән яҙыуҙар аралаш ул баш осонда торған аҡ күләгәне яҡшы иҫләй. Әрнеү утында янған көйө ул шул ҡыҙ баланың керпектәре дымлы икәнен шәйләй. Ғазап түшәгендәге һалдатҡа ҡыҙҙың һыны, тилмереүле ҡарашы, бәлки, дарыуҙарҙың иң шифалыһы булғандыр. Шуға ла ул тере ҡалғандыр. Был шиғыр менән бер осорҙараҡ яу яланында яҙылған “Иҙел ҡыҙы” шиғыры ялҡын аша шәфҡәт ҡарашын һуҙған ана шул санитаркаларға арналған. Тыуған Рәсәйҙең меңдәр араһынан береһе – был санитарканың Иҙел ҡыҙы Нәзирә булыуы уҡ әһәмиәтле:\nБатырҙарҙың ғүмере өсөн\nУттар эсенә керә,\nИҙел ҡыҙы, илем ҡыҙы\nШиғырҙарҙа – һалдат образы\nҺалдат ҡайҙа һәм ниндәй хәлдә генә булмаһын, уның дошманға нәфрәт менән тулы күңеле һәр саҡ яу ҡырында. М. Кәримдең госпиталдә яҙылған “Минең атым” тигән шиғырында яралы һәм үсле һалдаттың яу яланына елгән ярһыу уйҙары сағыла. Яралы һалдат яу юлдашы аҡбуҙ атын төшөндә күрә: өс ай инде яланда яңғыҙ йөрөгән аҡбуҙ үҙ дуҫын тиҙерәк яуға ташланырға саҡыра.\nБатыр, әлбиттә, яраһыҙ булмаҫ. Ләкин атын яңғыҙлыҡта тилмертеп, яралы ятҡан ир-егет ҡанаты ҡайырылған ҡош һымаҡ булһа, аҡбуҙ ат та егетһеҙ ҡанатлы толпар түгел. Өҫтәүенә, халыҡ эпосындағыса, был аҡбуҙ ат та – фәҡәт Урал батырына ғына баш бирер толпар:\nМин ант иттем туғайҙарға ҡарап,\nМин күлдәргә ҡарап ант иттем:\n– Бер үҙеңә генә тоғро атмын, –\nБашҡаларҙы шуға ят иттем.\nШағирҙың “Ҡаҙ ҡанаты ҡат-ҡат була, ир ҡанаты ат була” тигән халыҡ йыры эпиграфы менән асылған был шиғырындағы батыр егет һәм аҡбуҙ ат образдары халыҡ эпосы ҡаһармандарына хас сифаттар менән дә тулыландырыла тигән һүҙ. Батыр егет ярһыу аҡбуҙ аты менән тиҙҙән яңынан дошман өҫтөнә ташлана. Ете ай госпиталдә ятып һауығып сыҡҡас, М. Кәрим үҙе лә геройы менән оҙон һәм ауыр яу юлдары уҙа. Һуғыш эсендә ул ошо егеттәрҙең – һалдаттарҙың яңынан-яңы сифаттарын күрә һәм уларҙы йыш ҡына һыбайлы батыр итеп бирелгән лирик герой образында тулыраҡ аса. Шағирҙың был йәһәттән айырыуса “Ҡояш сыҡҡан яҡта, йыраҡта…” исемле шиғыры – характерлы әҫәр. Башҡортостандың егерме биш йыллығына арналған был шиғырында Мостай Кәрим лирик геройын айырым биографик моменттары, рухи сифаттары менән деталләп бирә. Ул герой – мәғрүр Урал буйында Ағиҙел һыуын эсеп үҫкән Башҡортостан егете. Егерме ике тапҡыр йылғалар ташыуын күргән, ҡайындарҙың һыуын татыған, тәүге күк күкрәүенең шатлығын үләндәрҙә аунап ҡаршылаған был егеттең ғүмере иленең сыуаҡ ҡояшы аҫтында гөрләп башлана. Көнбайышты ялҡын ялмаған, дағаланған фашист итектәре ил ыҙанын тапап сыҡҡан иртәлә яуға сығырға тейеш була ул. Һәр хәлдә, М. Кәримдең яу лирикаһында сағылған был аҡбуҙ атлы батыр Бөйөк Ватан һуғышы фронттарында ҙур ҡаһарманлыҡтар күрһәткән башҡорт атлы дивизияһы һыбайлыларының бер типик лирик образы итеп тә иҫәпләнә. Мостай Кәрим һуғыш буйы туған дивизияһына эләгергә хыяллана, ләкин яҙмыш уны торған һайын унан алыҫ йөрөтә. Әммә һыбайлы һалдаттар уның лирикаһында батырҙарҙың типик һыҙаттарын кәүҙәләндергән һәм халыҡ эпостары баһадирҙарына хас сифаттар менән байыҡтырылған. Дошманды эҙәрлекләп барған армия сафтарында фронт журналисы булып атлаған М. Кәрим 1943 йылдың көҙөндә Украинаны азат итеү өсөн һуғыштың иң ауыр, иң киҫкен фронттарында ҡатнаша, ут һәм төтөн ҡаплаған Украина далалары, емерелгән ҡалалар, янған ауылдар аша уҙа. “1943 йылдың октябре. Көньяҡ-көнбайыш фронт. Екатериновка тигән ауыл, – тип хәтерләй М. Кәрим. – Ҡара көҙ. Ямғыр. Беҙ туҡтаған хужабикәнең ҡыҙы Катеринаны фашистар Германияға ҡыуып алып киткәндәр. Был миңә бик ауыр тәьҫир итте.” Шул мәлдә уның “Ҡол ҡыҙ йыры” тигән шиғыры яҙыла.\nШағирҙың “Украина” шиғырында иһә яралы Украина ере Катерина образында символик мәғәнә ала, ә шағирҙың уға әйткән һүҙҙәре ант булып йөрәккә етә:\nКатерина, һылыу Катерина,\nИлап ҡаршылама таң алдын,\nУкраина! Һине ҡотҡарырға\nМин тупрағын үптем Уралдың.\nУкраина ерен азат итеү һуғыштары мәлендә яҙылған “Киев”, “Атлылар анты”, “Полктар уҙалар” кеүек шиғырҙарында ер-һыу ҡоротҡос фашизмға һис һүрелмәҫ нәфрәт таша. Әммә нәфрәт тә һөйөүҙе ҡеүәтләй. Шағирҙың яу йылдарындағы ҡояшлы лирикаһының асылы ошонда.\nМ. Кәримдең иҫтәлектәрендә һуғыш ваҡытындағы бер эпизод тәҡдим ителә: 1943 йылдың көҙөндә, Днепр йылғаһы буйында бик ҡаты һуғыштар барғанда, фронтовиктар башҡорт халҡының башҡорт һалдаттарына яҙған хатын алалар. “Проза менән яҙылған был хат үҙе юғары пафослы бер героик поэма ине, – тип хәтерләй М. Кәрим быны. – Ул беҙҙең өсөн йыр ҙа, бойороҡ та булып яңғыраны. Хатты уҡығас, ҡапыл минең башыма шундай уй килде: халыҡ та бит үҙенең һуғышсан улдарынан яуап көтәлер, беҙҙең ышаныслы һалдат һүҙен ишетергә теләйҙер. Беҙҙе көтөп зарыҡҡан әсәйҙәребеҙҙең, сыҙамлы атайҙарыбыҙҙың, үлем хәбәрҙәренә ышанмаған, илдең иң ауыр йөгөн үҙ елкәләрендә алып барған ҡатындарыбыҙҙың, хыялдарында тик беҙҙе генә йөрөткән балаларыбыҙҙың йонсоу йөҙҙәре, өмөтлө ҡараштары күҙ алдымдан сағылып үтте. Улар минең һүҙемде, тик минең һүҙемде генә көтәлер кеүек тойолдо. Мин, поэзияның закондары тураһында уйлап тормайынса, фронтташтарым исеменән “Башҡорт халҡына яуап хат” яҙырға керештем… Мин уны яҙмай булдыра алманым. Һәм минең ижади шатлығым шунда булды”. Был шиғри хат тиҙ яҙыла. Тамамлағас, шағир уны иптәштәренә уҡып күрһәтә. Хаттағы һүҙҙәрҙе һалдаттар үҙ хистәре итеп, яҡын күреп ҡабул итәләр:\n…Ябай ирҙәр арыҫлан булған мәлдә,\nКиң аҙымлы еңеү атлап килгәндә,\nТыуған Башҡортостан, һинең хатыңды,\nЮлығып алдыҡ беҙ – әсәлек хаҡыңды…\nБулһа ла эштең бик ҡыҙыу заманы,\nВаҡыт яғы булһа ла бик самалы.\nҠулыбыҙға ҡәләм-таш алмаҡ булдыҡ,\nҠош телендәй сәләм-хат\n“Башҡорт халҡына яуап хат” 1943 йылдың көҙөндә “Ҡыҙыл Башҡортостан” гәзитендә баҫылып сыға. Уны республика халҡы фронттағы улдарының шағир исеменән яҙылған, ташҡа баҫылған хаты итеп уҡый.\nМ. Кәрим 3-сө Украина фронты ғәскәрҙәре менән Румыния, Болгария, Венгрия, Чехословакия, Австрия ерҙәрен азат итеүҙә ҡатнаша. “Сит уттар” циклының моңо тап шунда барлыҡҡа килә. Бындағы шиғырҙар башҡорт халҡының һағышлы йырҙарын хәтерләтә, улар 10 – 9, 8 – 7 ижекле оҙон йыр стиленә нигеҙләнгән.\nМин һинең илдеке түгел,\nМин башҡа илдән килдем.\nБөркөтлө сал тауҙа үҫтем,\nҺин – ҡошо тыныс күлдең.\nМин башҡа илдән килдем. (“Балатон ҡыҙына”)\nМостай Кәримдең Балҡан күге аҫтында яҙылған “Дуҫтар араһында” тигән йәнә матур бер шиғыры бар. Унда, тыуған ер алыҫ ҡалһа ла, тыуған усаҡтарҙың күк төтөнө йыраҡ яландарҙа һибелеп таралһа ла, шул усаҡтарҙың ялҡыны йылыһын, тыуған йорт-ер йәмен, ил йолаһын һаҡлап килгән шағир йөрәгенең ҡайнар тибеше тойола. Дуҫтарына өндәшкәндә ул үҙе лә шулай ти:\nТауҙар аша алып килдегеҙ һеҙ\nИл йолаһын, йәмен йорт-ерҙең,\nМин дә сикһеҙ башҡорт далаһының\nДәртле йырын һаҡлап килтерҙем.\nТимәк, шағир ниндәй генә уттар-һыуҙар кисмәһен, ниндәй илдәр күге аҫтынан үтмәһен, башҡорт далаларының киңлеге, дәртле йыры уны оҙата килә, ул йыр ҡабатланмаҫ милли моң булып еңеү юлын данлай.\n“Яҙ килә фашист өңөнә” тигән шиғырында М. Кәрим фашизмды – хаҡлы рәүештә аждаһа йыланға, шул йылан ҡулында әле зар иңрәүсе Германия ерен ҡара зинданға тиңләй:\nАлда ер. Унда таң атмаған,\nҠарағош ҡанаты ҡаплаған\nУл илде. Аждаһа йыланы\nӘлегә әжәлен тапмаған.\nИшетелә ҡолдарҙың зар йыры,\nЙәш түгә һылыуҙар зинданда,\nЯҡты көн, татлы өн юҡ унда,\nЗың да зың… бығауҙар сылбыры.\nМ. Кәримдең “Европаға май килә” шиғырында Европаға, ҡышты ҡыуып, яҙ килеүе, көньяғына сыҡҡан тәҙрәләргә нур кереүе аша символик мәғәнә бирелә.\nФашист варварҙары илебеҙгә баҫып ингәс, Ясная Полянала Лев Толстойҙың йортон емерәләр, Клинда Пётр Чайковскийҙың музейын яндыралар. М. Кәрим иһә Вена урамдарында барған һуғыш ваҡытында беҙҙең һалдаттарҙың Венаның атаҡлы опера театрын уттан ҡотҡарыуын күрә; күренекле композитор Штраустың ҡәберенә веноктар һалған илебеҙ ғәскәрҙәре араһында була. Шағир фашизмдың кешелекте, матурлыҡты күрә алмау, емереү, ҡыйратыу шаһиты булып ҡына ҡалмай, илебеҙ кешеһенең төҙөү, ижад итеү рухын, күркәм сифаттарын, еңелмәҫ көсөн, бөйөклөгөн күреп һоҡлана.\nМостай Кәрим яу йылдарындағы поэтикаһында һалдаттың эпик образын һынландырыуға күп иғтибар итә. Мәҫәлән “Декабрь йыры” һәм “Үлмәҫбай” поэмаларында героизм темаһы һәм йәш быуындың образы яңысараҡ һүрәтләнә. Бында геройҙарҙың еңеүгә ышанысы һәм үлемһеҙлек идеяһы көсәйә:\nЕңергә тыуҙым. Һәм шулай\nЮлдашҡа юлдаш булалмаҫ\nБындай лейтмотив М. Кәримдең бөтә һуғыш әҫәрҙәренә яҡын. “Үлмәҫбай” поэмаһының исеме лә шуны әйтеп тора. Поэманың башҡорт поэзияһында айырым роле ҙур, сөнки бындағы Үлмәҫбай образы һалдаттарҙың милли характер һыҙаттарын һынландыра. Икенсе яҡтан, поэманың телмәре халыҡ ижадының иң яҡшы поэтик традицияларын һаҡлай. Бындағы юмор һәм сатира ағышы, стилдәрҙең алымы – бөтәһе халыҡҡа яҡын.\nӘлбиттә, шиғырҙың һуғыш йылдарындағы поэзияһының маҡсаттары бик киң: Ватанды һаҡлау, уның азатлығын яулап алыу. Халҡыбыҙҙың бөйөк шағиры Мостай Кәримдең Бөйөк Ватан һуғышы йылдарындағы лирикаһын өйрәнгәндән һуң, шундай һығымта яһарға була: халҡыбыҙҙың Тыуған илен һаҡлауҙа күрһәткән ҡаһарманлыҡтары һүҙҙәр менән әйтеп бөткөһөҙ һәм бөйөк! Тыуған еребеҙ батырҙарының фиҙаҡәрлеге халҡыбыҙ хәтерендә быуаттар буйына йәшәп килгән халыҡ эпостары баһадирҙары батырлығына тиң. Халҡыбыҙҙың аҫыл улы, талантлы шағиры Мостай Кәрим һалдат образын, уның һынын тулыһынса Тыуған ил геройы – Ватанды һаҡлаусы, уның азатлығын яулап алыусы дәрәжәһенә күтәрҙе.\nСтәрлетамаҡ төҙөлөш һәм\nһөнәри технологиялар колледжы уҡытыусыһы


КИЛДЕҒОЛДАР МӘСЕТЛЕ БУЛДЫ!\n10 Декабрь 2019, 20:00\n5 декабрҙә Килдеғолда Аллаһ йорто асылып, ауыл халҡы ғына түгел, килдеғолдарҙың ҙур шатлығын уртаҡлашырға килгәндәр ҙә байрам кәйефенә сорналды.\nМәсет асыу тантанаһына район хакимиәтенән вәкил булараҡ Азат Фәтхетдинов, Марсель Ғүмәровтар, райондың имам-мөхтәсибе Рәсүл хәҙрәт Мөхәмәдйәнов, күрше Белорет районының имам-мөхтәсибе Исмәғил хәҙрәт Мөхәмәдйәнов, Силәбе өлкәһе Ҡыҙыл районынан имам-хатиб, ошо ауыл кейәүе Әхиәр хәҙрәт Әбсәләмов, районыбыҙ ауылдары мәсеттәренең бөтә имам-хатибтары тиерлек килгәйне. Ауылдаштарының ҙур ҡыуанысын уртаҡлашырға, быуат ваҡиғаһы булырҙай тарихи сарала ҡатнашырға тип ҡайтҡан килдеғолдар ҙа бихисап.\nРайон кимәлендәге балалар араһында Ҡөрьән сүрәләрен ятлау буйынса “Иман нуры” конкурсында даими призлы урындар алып йөрөүсе уҡыусы Баязит Билалов аҙан әйтеп ебәргәс, Баязит, Байморат, Сәлим Билаловтар Ҡөрьән сүрәләрен ятҡа уҡып ишеттерҙе.\nАл таҫманы киҫеп, Аллаһ йортон асыу хоҡуғы А. Фәтхетдинов, М. Ғүмәров, райондың имам-мөхтәсибе Р. Мөхәмәдйәновтарға бирелде.\nМәсет төҙөлөшө өсөн көсөн, ваҡытын йәлләмәгән ауыл активистарына район хакимиәте һәм Советының Маҡтау ҡағыҙҙары, Рәхмәт хаттары тапшырылды.\nМарсель Вәли улы мәсет төҙөйөм тип янып йөрөгөн ауылдың имам-хатибы Вәкил Көмөшбаевҡа район хакимиәте һәм Советының Маҡтау ҡағыҙын тапшырҙы. Радик Ҡорманғолов, Вәғиз Миндеғолов, Вил Яхин, Ильяс Баязитов, Рәйлә Миндеғолова, Вәхит Идалин, Кәрим Исҡужин, Мәүлиха Көмөшбаева, Һауа Юламанова, Римма Көмөшбаевалар район хакимиәте һәм Советының Рәхмәт хаттарына лайыҡ булды.\nАртабан ҡотлауҙар мәсет эсендә дауам итте.\nАуыл ағинәйе Ғәлимә Шәрәфуллина ауылдарындағы мәсеттәр тарихын бик тәфсилләп бәйән итте.\nРайондың имам-мөхтәсибе Рәсүл хәҙрәт Ҡөрьән аяттарына, хәҙистәргә таянып мәсет төҙөүҙең ниндәй сауаплы ғәмәл икәнлеге, уның эшмәкәрлеге ошо ауыл халҡына бәйле булыуы хаҡында бик эстәлекле вәғәз һөйләне.\nБелорет ҡалаһы һәм районының имам-мөхтәсибе Исмәғил хәҙрәт тә килдеғолдарға үҙ теләктәрен еткерҙе.\nШуныһы ҡыҙыҡ – сараға килгән имамдарҙың бишәүһе ошо ауыл кейәүе булып сыҡты. Имамдарҙың иң олоһо, Байназар мәсетенең имам-хатибы Ғизетдин апа Алтынбаевтың да әйтер һүҙе тос булды. “Ҡартайып китеп, мәсетте тапшырғайным, кире йәшәреп китеп йөрөп ятам”, - тине Килдеғол кейәүе булған аҡһаҡал.\nАуылдары иман йортло булыуға буш килмәгән килдеғолдар - мәсеткә әллә нисәмә сәй сервизы, баҡырса, самауыр, кәстрүл, табағына тиклем бүләк булды. Иң күп һанлы һәм баһаһыҙ бүләк – Ҡөрьән-Кәримдәр ине.\nИмам-мөхтәсибебеҙгә эйәреп өйлә намаҙын уҡығас, сараға йыйылған халыҡ дәррәү ауыл мәҙәниәте йортона күтәрелде. Унда ауылдың әүҙем ҡатын-ҡыҙҙары ҡаҙандар тултырып аш бешереп, мул һыйлы табын әҙерләп көтә ине. Мәсет асылыу хөрмәтенә ауылдаштары Сәғит Билалов, Ильяс Баязитов, Кәрим Исҡужиндар Аллаһ ризалығы өсөн ғаиләләре исеменән ҡорбан салдырған.\nҠөрьән уҡып, доға ҡылғас, йәмәғәт ҡорбан ашы менән һыйланды, килдеғолдарҙың һый-ниғмәтенән ауыҙ итте.\nЭйе, районыбыҙҙың иң матур, төҙөк ауылдарынан һаналған килдеғолдар ҙа, Аллаһ ярҙамы, дөйөм тырышлыҡ менән мәсетле – бәхетле булды. Иман йорто ауылға ҡот һәм бәрәкәт , ғилем алыу, таратыу үҙәге булып быуаттарға етһен – иманлы, итәғәтле киләсәгебеҙҙе тәрбиәләһен!


Ректорҙар советы рәйесенә яңы кандидат күрһәтелде\n11 Декабрь 2010, 17:52\nБашҡортостан юғары уҡыу йорттары ректорҙар советының Өфө дәүләт авиация техник университеты ректоры, техник фәндәр докторы, профессор Морат Ғөзәйеровтың кандидатураһын республиканың ректорҙар советы рәйесе вазифаһына күрһәтеү тураһындағы тәҡдимен Президент Рөстәм Хәмитов хупланы.\nРеспублика вуздары ректорҙар советының әлеге ваҡыттағы эшмәкәрлеген Президент ыңғай баһаланы һәм уның ярҙамында хәл ителергә тейешле бурыстарҙы атаны. Ул мәғариф, фән һәм производство тармағын координациялауҙы, вуздарҙа үҫешкән инновацион инфраструктура булдырыуҙы әүҙемләштерергә саҡырҙы. Төп учреждениелар базаһында иҡтисадтың айырым тармаҡтары буйынса белем биреү үҙәктәре ойоштороуҙың мөһимлеге билдәләнде.\n«Беҙҙә федераль әһәмиәттәге университет булдырыу өсөн барыһын да эшләйәсәкмен. Уның нефть химияһы, химия, нанотехнологиялар мәсьәләләрендә махсуслашыуы мөмкин. Беҙҙең алдынғылар исемлегенең уртаһында торорға хаҡыбыҙ юҡ, беҙ лидер булырға тейешбеҙ», – тине Рөстәм Хәмитов.


Башҡортостанда 2014-се йылғы Берҙәм дәүләт имтиханы юғары кимәлдә ойошторолған\nБыл турала бөгөн Мәғариф һәм фән өлкәһен күҙәтеү буйынса федераль хеҙмәт етәксеһе Сергей Кравцов Рөстәм Хәмитов менән осрашыуҙа белдерҙе.\nРеспублика етәксеһе әйтеүенсә, Берҙәм дәүләт имтиханына әҙерлек йыл башында уҡ башланған. Педагогтар, уҡыусылар, ата-әсәләр менән һөйләшеү ойошторолған. Имтихан һөҙөмтәләре буйынса тырышлыҡ үҙ һөҙөмтәһен бирҙе, тип әйтергә мөмкин. Компания барышында етешһеҙлектәргә юл ҡуйылмаған, бөтә предметтар буйынса ла һынау асыҡ һәм ғәҙел шарттарҙа үткән.\nОсрашыуҙа билдәләнеүенсә, ғәҙел баһа уҡыусыларҙың имтихандарға ышанысын арттыра. Был йүнәлештәге эшмәкәрлек киләсәктә лә дауам итәсәк. Һөйләшеүҙә шулай уҡ юғары уҡыу йорттарында белем биреү сифатын яҡшыртыу хаҡында ла һүҙ барҙы.\nСергей Кравцов, мәғариф һәм фән өлкәһен күҙәтеү буйынса федераль хеҙмәт етәксеһе: «2014-се йылда Башҡортостанда Берҙәм дәүләт имтиханы юғары кимәлдә үтте. Имтихандарҙың яҡшы ойошторолоуында һәм етешһеҙлектәр теркәлмәүендә республика етәксеһенең дә, Мәғариф министрлығының да өлөшө ҙур. Был уҡыусыларҙың белем кимәлен ғәҙел баһаларға һәм юғары балл йыйыусыларға теләгән уҡыу йорттарына инергә булышлыҡ итә».


Метревели Слава Калистратович — версиялар араһындағы айырма — Башҡорт Википедияһы\nМетревели Слава Калистратович — версиялар араһындағы айырма\nМетревели Слава Калистратович (үҙгәртергә)\n10:11, 19 июнь 2020 версияһы\n10:09, 19 июнь 2020 версияһы (төҙәтеү)\n10:11, 19 июнь 2020 версияһы (төҙәтеү) (кире алырға)\n1960 йылда «Торпедо» «алтын уйын» күрһәтә һәм СССР чемпионы титулын яулай, СССР кубогы уйындарында еңеүгә өлгәшә. Метревели команданың иң яҡшы уйынсыларының береһе була һәм футбол миҙгелен бик юғары кимәлдә үткәрә, шуға ла уға СССР-ҙың атҡаҙанған спорт мастеры тигән маҡтаулы исем бирелә. Шул уҡ йылда ярымһаҡсы СССР-ҙың йыйылма командаһы составында тарихта беренсе тапҡыр Европа кубогын яулауға өлгәшә. Финал матчта Югославия йыйылма командаһы менән уйнағанда Метревели тупты ҡапҡаға индерә һәм иҫәпте тигеҙләй, тап ошо гол совет йыйылма командаһына матч барышын үҙ файҙаһына үҙгәртеү мөмкинлеген бирә.\n1963 йылда Метревели Тбилисиның «Динамоһына» күсә. Метревели килгәндән һуң команда һөжүм итеү тактикаһын яҡшырта, «Динамо» уйындары төрлө комбинациялар, импровизация һәм һөҙөмтәлелек менән башҡа командаларҙан айырылып тора. 1964 йылда Тбилиси командаһы, Славаның элекке клубы "Торпедо"ны 4:1 иҫәбе менән еңеп, беренсе чемпион исемен яулай (был матчта голдарҙың береһен Метревели тибеп индерә). Был ваҡытта Слава Метревели үҙ позицияһында СССР-ҙың иң көслө уйынсыуйынсыһы тип иҫәпләнә һәм спорт карьераһын тамамлағансы шул кимәлде һаҡлай ала.\nСлава СССР йыйылма командаһы составында өс донъя чемпионатында ҡатнаша һәм 1966 йылда йыйылма команда менән бергә турнирҙың ярымфинал уйындарына тиклем барып етә. 1968 йылда Метревелиға Бразилия йыйылма комадаһының донъя чемпионатында тәүге еңеүенең 10 йыллығына арналған матчта ФИФА йыйылма командаһы өсөн уйнау мөмкинлеге бирелә, һәм саҡырыу хатын [[Пеле]] шәхсән үҙе яҙып ебәрә. Был матчтан һуң бер нисә йыл үткәс, Метревели 1971 йылда 35 йәшендә спортсы карьераһын ташларға ҡарар итә..\nhttps://ba.wikipedia.org/wiki/Махсус:Сравнение_версий/954843 ҡабул ителгән


Тормош сере лә, ҡото ла — әсәлектә » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Сәләмәт булайыҡ » Тормош сере лә, ҡото ла — әсәлектә\nТормош сере лә, ҡото ла — әсәлектә 24.11.2011 // Сәләмәт булайыҡ\nБашҡортостанда ҡатын-ҡыҙ ни өсөн йышыраҡ бала таба? Тыуым күрһәткестәре буйынса беҙ нилектән алдынғы урында киләбеҙ? Бала табыу йәшендәге ҡатын-ҡыҙҙың сәләмәтлеген һаҡлау өсөн ниндәй тәьҫирле саралар күрелә?\nБашҡортостан Һаулыҡ һаҡлау министрлығының баш акушер-гинекологы, Башҡортостандың атҡаҙанған врачы Александр Афанасьев менән “Комсомольская правда” гәзите редакцияһында булған осрашыуҙа ошо һәм башҡа мәсьәләләр буйынса йәнле һөйләшеү үтте.\nБына биш йыл инде республикабыҙҙа сабыйҙар тыуымы артҡандан-артып, барыбыҙҙы ла шатландыра, өр-яңы мәшәҡәттәр тыуҙырып, үҙенә һаҡсыл, йылы мөнәсәбәт булдырыуҙы талап итә.\nБылтыр республикала 57 мең 100 бала тыуған, быйыл да шул сама сабый яҡты донъяға килеп, ата-әсәһен һөйөндөрмәксе. Тыуымдың үлем күрһәткесенән аҙға ғына булһа ла өҫтөнлөгө беҙгә киләсәккә өмөт менән ҡарарға ышаныс бирә.\n— Ҡайһы саҡта хеҙмәттәштәремдең “һаулыҡтың 15 проценты ғына медицина сифатына бәйле” тип дәлилләргә тырышыуына ҡаршымын, сөнки сабыйҙарҙың имен-аман донъяға килеүендә гинеколог, неонатолог, акушер һәм башҡа белгестәрҙең ҡолас еткеһеҙ эш башҡарғанын яҡшы беләм. Әсәләрҙең репродуктив сәләмәтлеген һаҡлау буйынса даими эш алып барылғанға күрә генә бала табыусы әсәләрҙең үлеменә кәртә ҡуйҙыҡ, яңы тыуған сабыйҙар араһында үлем күрһәткесен күпкә кәметтек, — тине Александр Александрович.\nҺуңғы осорҙа сәләмәт йәшәү рәүешенә өҫтөнлөк биреү, һаулығыңа иғтибарлы булыу, насар ғәҙәттәрҙән арыныу, йәштәрҙе айыҡ, йөкмәткеле, файҙалы тормошҡа ылыҡтырыу буйынса иҫәпһеҙ-һанһыҙ акциялар, саралар, ҡала майҙандарында иртәнге күнекмәләр, спорт ярыштары өҙлөкһөҙ үткәрелеп тороуы ла киләсәк быуын файҙаһына. Бала табыу йәшендәге ҡатын-ҡыҙҙың сәләмәтлеген тикшереү былтыр ойошҡан рәүештә үткәрелгән. Быныһы инде — онотолған, “иҫке” яңылыҡ.\n— Бөгөн генә Шишмә тарафтарына заманса ҡорамалдар менән йыһазландырылған модулле диагностика комплексы юлға сыҡты. Ғ. Ҡыуатов исемендәге республика клиник дауаханаһының эшмәкәрлеге һис һүҙһеҙ һөҙөмтә бирәсәк, сөнки тап ошондай иҫкәртеү саралары организмдағы шештәрҙе, ялҡынһыныуҙы, түлһеҙлеккә килтереүсе сәбәптәрҙе иртә асыҡларға ярҙам итә, — ти баш акушер-гинеколог.\nОнкология сирҙәре араһында һөт биҙе шешенең “алдынғылыҡты” тотоуы, ошо хәтәр хәлгә дусар булыусыларҙың 30 процентының ауырыу аҙғас ҡына дауаханаға мөрәжәғәт итеүе сер түгел. Республикала ҡатын-ҡыҙҙың сәләмәтлеген һаҡлау буйынса 28 маммографтың эшләүен, кабинеттарҙы тейешле ҡорамалдар менән йыһазландырыуға иғтибар артыуын билдәләп, баш акушер ҡайһы бер дауаханаларҙа бала табыу сертификаттарынан килгән аҡсаның маҡсатлы файҙаланылмауын да билдәләне. “Мәҫәлән, Салауат, Белорет бала табыу йорттарында ошо аҡсаны ҡиммәтле, заманса ҡорамалдар алыуға тотонһалар, ҡайһы берәүҙәр уны эш хаҡына өҫтәп, әсә һәм бала һаулығын хәстәрләү тураһында онотто, — тине ул. — Һөҙөмтә ус төбөндәге кеүек. Белорет бала табыу йортонда 500 грамм ауырлығында ғына тыуған сабыйҙарҙы тәрбиәләп, йәшәп китерлек хәлгә, нормаға еткергәнсе ҡурсалап үҫтерергә өйрәнделәр. Сертификатты иң тәүҙә сабыйҙарҙы реанимациялау аппаратын алыуға тотоноп, улар дөрөҫ эшләгәндер, тип уйлайым”.\nБарыбыҙ өсөн дә оло яңылыҡ: киләһе йылдан башлап ярты ғына килограмм ауырлыҡта тыуған балалар ҙа Рәсәй гражданы итеп иҫәпләнә һәм теркәлә. Донъя стандарттарына һәм Бөтә донъя һаулыҡ һаҡлау ойошмаһы талаптарына яраҡлашыу өсөн Рәсәй ҙә ошондай етди аҙымға барасаҡ. Александр Александровичтың раҫлауынса, республика медиктарын яңылыҡ ҡурҡытмай, улар бөгөн сабыйҙарҙың һәм әсәләрҙең сәләмәтлеген хәстәрләү буйынса заманса алымдар өҫтөндә эшләй, баш вата.\nОнлайн системаһында республиканың иң төпкөлөндәге дауаханала ятҡан йөклө ҡатындың да сәләмәтлек торошо менән яҡындан танышыу, консультация биреү мөмкинлеген юғары баһалай баш акушер. Йөклөлөк нисек үтә, сабыйын нисек тапҡан — бөтә мәғлүмәт менән “ҡоралланыу” әсә һәм баланың сәләмәтлегенә туранан-тура йоғонто яһаясаҡ. Яңылыҡтың техник эшләнмәһен республика перинаталь үҙәге коллективы тормошҡа ашырған.\nМедиктарҙы киләһе йылда йәнә бер ҡыҙыҡлы проект көтә: неонатолог һәм педиатрҙарҙы заманса муляждарҙа уҡытыу үҙәге асыласаҡ. Күҙ алдына килтереү өсөн: 500-600-700 грамм ауырлығында тыуған сабыйҙарҙың копияһы булған муляждар тере йән эйәһе кеүек ҡыбырҙай, тауыш сығара — барыһы ла ысынбарлыҡтағы кеүек. Әгәр ҙә белгес ниндәйҙер процедураны, операцияны дөрөҫ эшләмәһә, уның хатта илауы, ризаһыҙлыҡ белдереүе ихтимал. Әлегә медицина уҡыу йортонда бындай күнекмәләр хаҡында хыял итергә генә ҡала, студент бары хеҙмәт юлын башлағас ҡына ысынбарлыҡ менән күҙгә-күҙ осрашырға мәжбүр. “Ҡурсаҡтарҙың” хаҡы ҡиммәт, әммә проекттың уңышы, тәьҫирле булыуы барыһынан да өҫтөн, ти Александр Афанасьев.\nКонференцияла ҡатын-ҡыҙға психологик ярҙам күрһәтеүҙе дөрөҫ ойоштороу һөҙөмтәһендә балаларынан баш тартҡан әсәләрҙең ҡырҡа кәмеүе хаҡында ла әйтелде. Мәҫәлән, былтыр ошондай 140 осраҡ теркәлһә, быйыл — 28. Һуңғы осорҙа аборттар һаны һиҙелерлек кәмеһә лә (1000 ҡатын-ҡыҙға 24 аборт тура килә), сәләмәтлекте ҡаҡшатыуға, стресс тыуҙырыуға, түлһеҙлеккә килтереүсе операцияның илдә һаман да ғаиләне планлаштырыуҙа төп сәбәп булып ҡалыуы борсолоу уята. “Шәхси клиникаларҙа ете-һигеҙ меңгә төшкән операцияның дәүләт гарантиялары программаһында ҡаралыуы һис шикһеҙ мөһим”, — тип билдәләне баш акушер.\nҠатын-ҡыҙға сәләмәт булыу, яман шешкә юлыҡмау һәм һау сабыйҙарға әсә булыу өсөн нимә етмәй, тигән һорауға ла баш акушерҙың яуабы бар:\n— Организмдың гормондар балансын боҙмау өсөн тәҡдимдәрем ябай ғына: стресс һәм аборттан һаҡланыу, өс бала табыу һәм һәр береһен йәш ярымғаса күкрәк һөтө имеҙеп үҫтереү.


КҮҢЕЛ МОҢДАРЫН ЕТКЕРЕҮСЕ\nШундай кешеләр осрай: улар ѳлгѳлѳ ғаилә башлығы булып йәиһә хеҙмәте менән донъябыҙҙы йәмләп кенә ҡалмай, ә үҙҙәренең сихри моңо, күңел нуры менән замандаштарын ҡыуандырып йәшәй. Сибай ҡалаһында йәшәүсе абруйлы уҡытыусы, һәүәҫкәр композитор Юлай Моратов та шундайҙар иҫәбендә. Дүрт тиҫтә йылға яҡын хеҙмәт дәүерендә күпме уҡыусыға белем серҙәрен тѳшѳндѳргән, күпме тамашасыны моң донъяһына сорнаған ул...\nБѳгѳн дә Юлай Моратовтың «Кѳнләшәм», «Ҡоштар китә», «Бергә саҡта» кеүек популяр йырҙарын республика халҡы яратып тыңлай. Ошо кѳндәрҙә Сибай педагогия колледжында уҙған сара ла композиторҙың ижадына һәм уҡыу йортоноң 50 йыллығына арналды.\n«Кеше хаҡында белгең килһә, уның тыуған ерен күр» тигәндәр. Нәҡ шундай һүҙҙәр менән башланып китте Сибай үҙәк ҡала китапханаһының «Рухи хазина» клубы ойошторған кисә. Ысынлап та, ожмахҡа тиң тәбиғәтле Баймаҡ ерендә тыуып үҫкән Юлай Хәким улына тыуған тѳйәгенең иң матур сифаттары күскән. Йәғни, кѳс-ғәйрәт һәм рух ныҡлығы ла, сабырлыҡ һәм уй-фекер тәрәнлеге лә, уйсанлыҡ һәм күңел иркенлеге лә—барыһы ла бер кешелә тупланған. I Этҡол ауылында тыуып, унан инде Күсей, Үрге Иҙрис мәктәптәрендә белем ала. Ә тоҡомдарындағы мәғрифәтселек, ата-әсәһенең дә уҡытыусы булыуы уның һѳнәр һайлауына тәьҫир итмәй ҡалмай. 1964 йылда тырыш егет Сибай педагогия училищеһына уҡырға инә.\nСараға Юлай Моратовтың яҡташтары, уҡыусылары һәм студенттары, ҡыҫҡаса әйткәндә, уның ижадына битараф булмаусылар йыйылғайны. Тәү башлап сәхнәгә яҡташтары—Баймаҡ районы вәкилдәре күтәрелде.\n—Баймағыбыҙ таланттарға бай. Был иһә шәхестәребеҙҙе күрә белеүгә бәйләнгән,—тине Баймаҡ биләмә-ара үҙәк китапханаһы директоры Луиза Ҡаһарман ҡыҙы Дәүләтшина. Ул шулай уҡ район хакимиәте башлығы Илшат Хәмит улы Ситдыҡовтың ҡотлау һүҙҙәрен дә еткерҙе.\nӘйткәндәй, Юлай Моратов 1973 йылда Стәрлетамаҡ дәүләт педагогия институтын тамамлағас, Ҡолсора, I Этҡол, Баймаҡ интернат-мәктәптәрендә башҡорт теле һәм әҙәбиәте, рус теле һәм әҙәбиәте дәрестәренән белем бирә. Мәғариф эшендә бер аҙ тәжрибә туплаған уҡытыусы 1983 йылда Сибай мәктәп-интернатына эшкә килә. Ошо йылдарҙа белем биреү йѳгѳн бергә тартҡан коллегалары ла Юлай Хәким улының яҡшы сифаттарын телгә алды.\n—Уның моңона ғына түгел, ә уҡыусыларҙы үҙенә йәлеп итә белеүенә, дәрестәрен ҡыҙыҡлы итеп уҙғарыуына һоҡлана торғайныҡ. Шуныһы ҡыуаныслы: уның хеҙмәте дәүләт тарафынан ғәҙел баһаланды,—тине үҙ сығышында Башҡортостандың атҡаҙанған уҡытыусыһы Әлнисә Кәримова.\nИжадсының күңеленән йыр-моң урғылыуы, ҡолас йәйеп ижад итеүе нәҡ шул йылдарға бәйләнгән. Белем биреү, кѳйҙәр яҙыуынан тыш, яҡташыбыҙ мәктәп-интернат уҡыусыларын фото серҙәренә лә тѳшѳндѳрә.\nУның күп яҡлы талант эйәһе икәнен Күсей урта мәктәбе һәм Сибай педагогия колледжы уҡытыусылары ла иғтибарҙан ситтә ҡалдырманы.\n—Юлай Моратов композитор, йырсы, уҡытыусы, фотограф ҡына түгел, спортсы ла ул. Беҙ уның велосипед менән Ѳфѳгә сәйәхәт яһап ҡайтыуын да беләбеҙ. Беҙҙең педагогия училищеһына килеп хеҙмәт эшмәкәрлеген дауам итеүе иһә уның ѳлгѳрѳп еткән шәхес сағына тура килде,—тине ваҡытында уҡыу йорто директоры булып эшләгән Хѳснѳтдин Хәмитов.\nАртабан сараны Юлай Хәким улынан йыр дәрестәре алған, әлеге мәлдә Сибай телерадиостудияһы директоры вазифаһын башҡарған Дим Ишйәровтың, колледж студенты Радик Ишбулатовтың моңло йырҙары дауам итте. Сибай ҡалаһы ағинәйҙәре, «Рухи хазина» клубы ағзалары ижадсыға илһам ҡанаттарының талмауын теләне.\nҺәүәҫкәр композиторҙың «Баймаҡ-Сибай юлдары», «Тыуған яҡ», «Һыулыүҙәккәй буйы», «Шат йырғанаҡ» исемле китаптары баҫылып сыҡты. Шулай уҡ Санкт-Петербург ҡалаһында нәшер ителгән «Музыкальная политра» журналында Юлай Моратовтың рус шағирҙары һүҙҙәренә яҙылған йырҙары донъя күрҙе.\nТалантлы яҡташыбыҙҙы күптәр яҡшы ғаилә башлығы булараҡ та белә. Хәләл ефете Айһылыу Солтан ҡыҙы менән ун бала тәрбиәләп үҫтереүе ошо хаҡта һѳйләй ҙә инде. Әйткәндәй, балаларының барыһы ла йыр-моңдо үҙ иткән.\nКүңел моңдарын еткереүсе... Был һүҙҙәр ябай, халыҡсан, лирик рухта һуғарылған йырҙар яҙыусы Юлай Моратовҡа ҡарата әйтелгән кеүек. Беҙ иһә үҙ сиратыбыҙҙа, Юлай Хәким улына, ижад ҡомарығыҙ һүнмәһен, тип теләп ҡалабыҙ.


«Киске Өфө» гәзитенең сайты - ХОККЕЙҒА... БУШЛАЙ - 2019 - Мәҡәләләр\nРеспубликала хоккей күптән милли спортҡа әйләнгән. 1 октябрҙә генә “Салауат Юлаев” “Торпедо” командаһы менән осрашып, еңеү яуланы. Киләһе уйын 4 октябрҙә, баш ҡалала “Северсталь” командаһы менән уҙасаҡ.\nШул уҡ ваҡытта, беҙҙең йәш хокейсыларҙың уйындарынан да ситтә ҡалмағыҙ. “Толпар” командаһы Йәштәр хоккей лигаһының 2019/20 миҙгелендәге Өфөләге уйындарын дауам итә. 4, 5 октябрҙә улар Түбәнге Новгородтың “Чайка”һы менән көс һынашасаҡ. Уйындар Спорт һарайында (Р. Зорге урамы, 41) уҙа, инеү ирекле. 4 октябрь – 13.00, 4 октябрь – 13.00\nЯҙылған: 03.10.19 | Ҡаралған: 116


Рөстәм Хәмитов «Өфө» аэропортының яңы халыҡ-ара терминалын тикшерҙе // Йәмғиәт | новости башинформ.рф\nРөстәм Хәмитов «Өфө» аэропортының яңы халыҡ-ара терминалын тикшерҙе\n18:07, 10 апреля 2015 Йәмғиәт\n10 апрелдә Башҡортостан Башлығы Рөстәм Хәмитов «Өфө» халыҡ-ара аэропортының яңы терминалын тикшерҙе. Республика етәксеһе осоу-ултырыу һыҙаттарын ҡараны, шулай уҡ терминалдың инфраструктураһы менән танышты.\n– Ике йыл элек ошо эште башлаған саҡта алда ниндәй ҡатмарлыҡтар буласағын белмәгәнбеҙҙер ҙә, бәлки. Өфөлә йәшәүселәр һәм ҡунаҡтарға аэропортҡа килеү ыңғай тәьҫораттар ҡалдырһын, хеҙмәтләндереү сифаты заманса талаптарға яуап бирһен һәм аэропортыбыҙ Рәсәйҙең иң яҡшы аэропорттары иҫәбенә инһен тигән маҡсат ҡуйҙыҡ, – тине Рөстәм Хәмитов.\nТөбәк Башлығы һүҙҙәренсә, терминалды төҙөү республика бюджетына 1,5 миллиард һумға барып баҫҡан. Шуның менән бергә объекттың сағыштырма хаҡы (квадрат метры 100 мең һумдан кәмерәк) – Рәсәйҙәге иң түбән хаҡтарҙың береһе.\nХалыҡ-ара терминалды асыу тантанаһы 2015 йылдың майында үтәсәк, тип билдәләне Рөстәм Хәмитов. Шул уҡ ваҡытта Өфөлә халыҡ-ара кимәлдәге спорт сараларын транспорт менән тәьмин итеү тәжрибәһе менән алмашыу буйынса ШОС илдәренең транспорт министрҙары кәңәшмәһе һәм БРИКС илдәре конференцияһы ойошторола.\n– Дөйөм алғанда, беҙ алға һәйбәт аҙым яһаныҡ. Бөтәһенә ла ҙур рәхмәт! Быларҙың барыһын да республика халҡы һәм ҡунаҡтары өсөн эшләнек, – тип һыҙыҡ өҫтөнә алды республика етәксеһе.\nИҫегеҙгә төшөрәбеҙ, аэропорттағы халыҡ-ара терминал һәм инфраструктура төҙөлөшөнөң проектлаусыһы һәм подрядсыһы – «ПроектСтройКомплекс» яуаплылығы сикләнгән йәмғиәте.


Гибрид һуғышын нисек аңларға? | ГТРК «Башкортостан» — Новости Уфы и РБ\nОшо көндәрҙә Өфө дөйөм тырышлыҡ менән донъяның хәүефһеҙлегенә өлгәшер бурыстар тураһында фекер алышыу майҙанына әйләнде. Именлек мәсьәләләрен көйләү вәкилдәренең халыҡ-ара форумы быйыл унынсы тапҡыр үтә. Кәңәшмәлә 100-ҙән ашыу ил вәкиле ҡатнаша.Рәсәй именлек советы ойошторған халыҡ-ара форумдың именлек мәсьәләләре буйынса хәл иткес әһәмиәтен донъяның һәр ҡитғаһында урынлашҡан ил вәкиле таный. Сараның географияһы йылдан-йыл киңәйә, ҡатнашыусылар иҫәбе генә түгел, ә үткәреү урыны буйынса ла. Кабо-Верде, Эсватини, Көнсығыш Тимор, Науру, Комор утрауҙары, Сьерра-Леоне, Мальдив республикаһы быйыл беренсе тапҡыр йыйында ҡатнашһа, дәрәжәле ҡунаҡтарҙы тәүгә Башҡортостан ҡабул итә. Был иһә сит илдәргә Рәсәй төбәктәренең төрлөлөгөн һәм халыҡтар ҡунаҡсыллығын күрһәтер өсөн мөһим. Конференцияның йәнә бер үҙенсәлеге – теләгән һәр кем үҙен ҡыҙыҡһындырған мәсьәләне уртаҡлаша ала. Рәсәй именлек советы секретары Николай Патрушев билдәләүенсә, һәр форум хәүефһеҙлек юлында айырым бер йүнәлешкә арнала. Донъя дәүләттәре именлек хеҙмәте вәкилдәрен, тәү сиратта, Рәсәйҙең терроризмға ҡаршы көрәш тәжрибәһе ҡыҙыҡһындыра. Берләшкән Милләттәр ойошмаһының форумда ҡатнашыусыларҙан милли хәүефһеҙлек, тотороҡло үҫеш һәм гуманитар яуап сараларына айырым иғтибар көткәнен халыҡ-ара ойошма рәйесе урынбаҫары Владимир Воронков белдерҙе. Рәсәйҙең тышҡы разведка хеҙмәте директоры Сергей Нарышкин именлек белгестәре иғтибарын донъяны гибрид хәүефенән аралау мәсьәләһенә йүнәлтте. Форумда ҡатнашыусылар беренсе көндә гибрид хәүефе шарттарында дәүләттең социаль-иҡтисади үҫеш мөмкинлектәре тураһында фекер алышты. Бөгөн иһә илдәрҙең стратегик тотороҡлоғон һәм хәүефһеҙлеген тәьмин итеүҙә ғәҙәттән тыш гуманитар сараларҙы халыҡ-ара хеҙмәттәшлек нигеҙендә ҡулланыу мәсьәләһе тикшереләсәк. Именлек мәсьәләләрен көйләү хеҙмәте вәкилдәренең 10-сы халыҡ-ара форумында махсус күргәҙмә эшләй. Сит ил делегатары Рәсәйҙә ҡулланылған һәм төрлө кимәлдәге йыйындарҙа үҙен файҙалы һәм ышаныслы тип танытҡан йыһаздар һәм ҡорамалдарҙы ҡарай шулай уҡ Башҡортостандың сәнәғәт һәм инвестиция мөмкинлектәре менән таныша ала. Конференцияның өсөнсө көнөндә “түңәрәк өстәлдәр” ойоштороу көтөлә. Фекер алышыу майҙандарына терроризм идеологияһын таратыуға ҡаршылыҡ күрһәтеү һәм глобаль мәғлүмәт даирәһендә халыҡ-ара мәғлүмәти хәүефһеҙлек саралары темалары сығарыласаҡ. Форум барышында Рәсәй именлек советы секретарының Африка дәүләттәре вәкилдәре менән ике яҡлы осрашыуҙары ла ҡаралған.


Районда “сүп-сар” реформаһы нисек эшләй\n2 Ноябрь 2019, 12:12\nБыйылғы йылда старт алған “сүп-сар реформаһы” әле лә халыҡта күп һорауҙар тыуҙыра. Экология министры Урал Искәндәров әйтеүенсә, халыҡ ваҡытында сүп-сарҙың сығарылмауына, контейнер һәм майҙансыҡтарҙың етешмәүенә, хеҙмәтләндереү хаҡына һәм льготаларҙың булмауына зарлана.\nҠасан ҡалдыҡтарҙы йыйып алыу графигы була һәм машина шул график буйынса йөрөйәсәкме? Ошо һәм башҡа һорауҙарға яуаптар табыу маҡсаты менән район хакимиәтенең капиталь төҙөлөш бүлегенең әйҙәүсе белгесе Рәфил Хәйбуллинға мөрәжәғәт иттек.\n- Районда сүп-сар һауыттары ултыртыу, махсус майҙансыҡтар булдырыу йәһәтенән эштәр әүҙем бара. Бөтә ерҙә лә контейнерҙарҙы урынлаштырып бөткәнсе ҡалдыҡтарҙы тоҡтарға туплап йыйыу рөхсәт ителә.\nҺәр ауыл хакимиәтенә сүп-сар майҙансыҡтары эшләү һәм контейнерҙар ҡуйыу өсөн 200-әр мең, Иҫке Собханғол ауыл хакимиәтенә 300 мең һум аҡса бүленгән. Ике миллион ярым һумдың әлеге ваҡытҡа 80 проценты тотонолған. Ҡалғаны йыл аҙағына тиклем тейешле йүнәлеш буйынса файҙаланылырға тейеш. Бөгөнгө көндә район буйынса 145 контейнер ултыртылған һәм 28 сүп-сар майҙансығы эшләнгән. План буйынса 272 контейнер ҡуйыу һәм 61 сүп-сар майҙансығы эшләү бурысы тора.\n“Ауыл биләмәләренең тотороҡло үҫеше” программаһына ярашлы, ауыл хакимиәттәре тарафынан федераль ярҙам һорап ғаризалар ебәрелгән.\n“Эко-Сити” төбәк операторынан беркетелгән КамАЗ-65115 автомобиле ауылдарға айына бер тапҡыр бара. Ә Иҫке Собханғолда “КомЭнергоСервис” машинаһы көн һайын йөрөй. Әммә ул яңы ҡуйылған евроконтейнерҙарҙы ала алмай. Шуның өсөн КамАЗ автомобиле Иҫке Собханғолдо ла хеҙмәтләндерә.\nСүп-сар йыйыу машинаһының йөрөү графигы ай һайын үҙгәреп тора. График ауыл хакимиәттәренә бирелә, ә улар үҙ сиратында халыҡҡа хәбәр итергә тейеш, - ти Рәфил Хәйбуллин.


Күп балалы ғаиләлә үҫкәндәр, ҡағиҙә булараҡ, үҙҙәре лә бер балала ғына туҡталып ҡалмай. "Әсәлек даны" миҙалын алған геройҙарыбыҙҙың күбеһе ваҡытында ҙур ғаиләлә тәрбиәләнгән һәм үҙҙәре лә шундай уҡ ғаилә тураһында хыялланған.\nҺуңғы йылдарҙа күп балалы ғаиләләр абруйы кинәт күтәрелде. Башҡортостан Президенты менән 85-се тапҡыр "Әсәлек даны" миҙалын тапшырыу тантанаһында күп балалы әсәләрҙең береһе, Дүртөйлөнөң 1-се урта мәктәбе уҡытыусыһы Ләйлә Ғүмәрованың билдәләүенсә, "ниһайәт, беҙҙеке кеүек ғаиләләр хаҡында хәстәрлек күрә башланылар".\n- Хәҙер күп балалы булыу оят түгел, һәм беҙ быға бик шат... - тип өҫтәне ул.\nРеспублика Йортона почетлы награда - "Әсәлек даны" миҙалын тапшырыу тантанаһына йыйылған 60 күп балалы ҡатындың барыһы ла ошондай уҡ фекерҙә булыуына иманым камил. Нимәһе ҡыҙыҡ, бындай тантана беренсе тапҡыр ғына ойошторолмаһа ла, тап бөгөнгөһө күп милләтлегә әйләнде. Бүләкләнгәндәр араһында рус, башҡорт, татар, сыуаш, мари, үзбәк, төркмән, тажик, ҡаҙаҡ һәм башҡа милләттән әсәләр бар ине. Уларҙың күбеһе Башҡортостанда тыумаған, һуңынан күсеп килгән.\nБына герой-әсәләрҙең береһе - республиканың Ғафури районынан Марианна Орлова беҙгә Ҡустанайҙан килгән. Был яғымлы, көләс йөҙлө ҡатынға ни бары 30 йәш, әммә ул биш балаға - өс малайға һәм ике ҡыҙға әсәй. Иң оло улы Ярославҡа - 11 йәш, кинйәһенә, Левҡа - ике.\n- Ирем менән үҙебеҙ ҙә әле йәш булғанғалыр ҙа, балалар менән мөнәсәбәттәребеҙ башҡасараҡ, ата-әсә менән балалар араһында була торған ҡәтғилек юҡ, дуҫтарса яҡынбыҙ, - тип беҙҙең гәзит менән уртаҡлаша Марианна. - Ҡыҙҙарым - һигеҙ йәшлек Ольга һәм алты йәшлек Даша менән әхирәттәрем кеүек аралашам. Серләшеп тә алабыҙ...\n- Хәләл ефетегеҙ менән ҡасан таныштығыҙ?\n- Һәр йәй һайын тиерлек каникул ваҡытында Ғафури районына өләсәйемә ҡайта торғайным. Володя менән шунда таныштыҡ. Осрашып аралаша башланыҡ, 1998 йылда туй үткәрҙек. Бер нисә айҙан һуң бында, Ташлы ауылына, Ҡаҙағстандан ата-әсәйем күсеп ҡайтты.\n- Һеҙ айырым йәшәйһегеҙме, йортоғоҙ бармы?\n- Эйе, айырым өйөбөҙ, хужалығыбыҙ бар. Ауылда балалар баҡсаһы булмауы ғына насар, бар балалар ҙа өйҙә генә тәрбиәләнә. Ошоғаса беҙҙә балалар баҡсаһы кеүек төрлө йәштәге балалар бергә йөрөгән көндөҙгө төркөм генә эшләй ине, ә хәҙер, үкенескә күрә, уныһы ла юҡ - яптылар.\nЭлек балаларҙың яртыһын балалар баҡсаһына алып бараһың, үҙең өйҙә бәләкәстәр менән ҡалаһың - уңайлы ине. Хәҙер ҡыйынғараҡ тура килә, әлбиттә, шулай ҙа бирешмәйбеҙ. Тормош иптәшем, ҡартатай менән өләсәй бар, олораҡ балалар ҙа ҡул аҫтына инде, улар ҙа ярҙам итә...\n- Һөнәрегеҙ буйынса һеҙ кем?\n- Тегенсе. Һөнәрем буйынса эшләмәгәнемә лә оҙаҡ ваҡыт үтте, балалар бәләкәй әле, шуға ла улар менән өйҙә ултырам. Кейем теккәнем юҡ - ваҡыт тар, әммә бик йыш ямарға, һүрелгән-йыртылғанды тегергә тура килә.\n- Алтынсы бала планлаштыраһығыҙмы?\n- Ирем ҡора ул планды, ә мин уйлайым әле (көлә).\n"Әсәлек даны" миҙалына лайыҡ булғандарҙың береһе - Альбина Арсланова. Был һомғол һәм йәш ҡатынға ҡарап, алты бала әсәһе икәненә ышанып та булмай. Альбина менән Илшат Арслановтар ғаиләһендә ҡыҙ һәм малайҙар һаны тигеҙ: өс малай һәм өс ҡыҙ. Бар балалар ҙа "енес буйынса сиратлап" яҡты донъяға килгән: Рәмис, Диана, Радмир, Аделина, Данис һәм Розалина...\n- Мин үҙем күп балалы ғаиләнән, республиканың Ишембай районында тыуып үҫтем, - тип һөйләй 30 йәшлек Альбина. - Ата-әсәйем, Дәриғәт Хисбулла улы менән Әлфиә Ғәли ҡыҙы, 10 бала - ете ул һәм өс ҡыҙ тәрбиәләп үҫтергән. Бәләкәй ҡустым, ата-әсәйемдең төпсөк улы, әле мәктәптә уҡый. Башҡалар өйләнеп, кейәүгә сығып бөттө.\n- Ата-әсәйегеҙҙең нисә ейән-ейәнсәре бар инде?\n- Әлеге мәлдә 22, әммә был һуңғы сик түгел. Яҡын арала тағы ла артырға тейешбеҙ. Тиҙҙән тулы бер класс йыйыласаҡ!\n- Үҙегеҙ ҡайҙа йәшәйһегеҙ?\n- Беҙҙең ғаилә Ғафури районы Үтәк ауылында йәшәй. Иптәшем шул ауылдан, мин шунда килен булып төштөм. Былтыр өй туйланыҡ, оло йортҡа күсеп сыҡтыҡ - 126 квадрат метр!\nҘур ер участкабыҙ ҙа бар - 45 сутый, йәшелсә үҫтереү өсөн мөмкинлек ҙур. Ауыл халҡына хас булғанса, хужалыҡ та алып барабыҙ. Ул да бәләкәй түгел - һыйыр, быҙау, ҡош-ҡорт, күптән түгел себештәр алдыҡ.\nБөгөн Өфөгә юлланғас, ирем балалар менән ҡалды. Иптәшем водитель булып эшләй.\n- Ә һеҙ?\n- Һөнәрем буйынса төҙөүсе мин, әле бала ҡарау буйынса отпускыла - Розалинаға алты ғына ай. Бер аҙ үҫһә, мотлаҡ эшкә сығам. Шунан һуң күҙ күрер - тағы бала табырға-юҡмы...


Өфөлә «1000 велосипедсы көнө» фестивалендә 10 мең самаһы кеше ҡатнаша // Йәмғиәт | новости башинформ.рф\nӨфөлә «1000 велосипедсы көнө» фестивалендә 10 мең самаһы кеше ҡатнаша\n15:14, 11 мая 2016 Йәмғиәт\nӨфөлә «1000 велосипедсы көнө» фестивалендә 10 мең самаһы кеше ҡатнаша Фото: Андрей Старостин\nӨфөлә «1000 велосипедсы көнө» фестивалендә 10 мең самаһы кеше ҡатнаша. Илдәге ҙур веломарафон 22 майҙа үтә. Республиканың баш ҡалаһында ул алтынсы тапҡыр уҙғарыла.\nОйоштороусылар билдәләүенсә, фестивалдә теләгән һәр кем ҡатнаша ала. Сара ике өлөштән: ҡала буйлап велоуҙыштан һәм мәҙәни-күңел асыу программаһынан тора. Ҡатнашыусылар көндөҙгө сәғәт 12-лә Ленин исемендәге майҙандан старт ала, сәғәт 11-ҙән теркәү үтергә мөмкин.\nВелоуҙыш Ленин исемендәге майҙан — Октябрь проспекты — Октябрҙең 50 йыллығы урамы — Революция урамы — Ленин урамы — Пушкин урамы — Театр урамы — Зәки Вәлиди урамы — Конгресс-холл маршруты буйынса уҙа.\nБашҡортостандың Велосипедсылар союзы рәйесе Раил Ғабдуллин әйтеүенсә, быйыл финишта ҡатнашыусыларҙы уйындар, балалар өсөн ҙур программа, ижади оҫталыҡ дәрестәре, конкурстар, «Аш-Маркет» урындағы аш-һыу фестивале, музыкаль төркөмдәрҙең концерты көтә.\nАлдан хәбәр ителгәнсә, был көндә фестивалде үткәреү барышында юл хәрәкәте туҡтатыла. Ҡала хакимиәтендә раҫланған тейешле график рәсми сайтта урынлаштырылған.\nТеги: веломарафон,1000 велосипедсы көнө


“Рәсәй триколоры” акцияһы\n31 Август 2018, 11:06\n“Рәсәй триколоры” акцияһы халыҡтың берләшеүен, үҙе йәшәгән илде хөрмәт итеүен һәм уның өсөн ғорурлыҡ тойғоһо кисереүен аңлата. Ватаныбыҙ символына хөрмәт менән ҡарау һәр рәсәйле өсөн йәшәү нормаһына әйләнергә тейеш.\n22 августа, Рәсәй Федерацияһының Дәүләт флагы көнөндә, бөтә ил буйлап күп кеше ҡатнашлығында байрам саралары, акциялар үтте. Мәсетле районы йәштәре лә был ваҡиғанан ситтә ҡалманы. “Берҙәм Рәсәйҙең йәш гвардияһы”, “Йәш мәсетле” төбәк йәмәғәт йәштәр ирекле хәрәкәте һәм “Берҙәм Рәсәй”партияһының урындағы бүлексәһе вәкилдәре район халҡына һәм ҡунаҡтарына Рәсәй флагы символы менән 200-ҙән ашыу таҫма таратты.\nАкцияның маҡсаты – халыҡҡа Рәсәй флагының барлыҡҡа килеү тарихы тураһында мәғлүмәт еткереү һәм мәсетлеләрҙе байрам менән ҡотлау. Халыҡтың Рәсәй флагына хөрмәт йөҙөнән уны шунда уҡ ҡулдарына бәйләп алыуҙары ҡыуаныслы.


Башҡортостан республикаһының 100 йыллығын билдәләүҙе ойоштороу комитеты төҙөлдө\nРеспублика башлығы Рөстәм Хәмитов бөгөн ҡул ҡуйған Указға ярашлы, комитеттың составы раҫланды, уны Башҡортостан башлығы үҙе етәкләй.\nРеспублика хөкүмәтенә 1 ноябргә тиклем төп саралар планын әҙерләргә, финанслау сығанаҡтарын билдәләргә ҡушылды. Район һәм ҡала хакимиәттәре 1 декабргә тиклем урындарҙа Башҡортостандың 100 йыллығын билдәләүҙе ойоштороу комитеттарын төҙөргә, саралар планын әҙерләргә тейеш. Указдың үтәлешен күҙәтеү Республика башлығы хакимиәтенә йөкмәтелде. 2019 йылда Башҡортостандың 100 йыллығын билдәләү тураһында Рәсәй президентының Указы 17 июлдән көсөнә инде.


Етмеш һум аҡса өсөн ете кешене үлтергән » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Етмеш һум аҡса өсөн ете кешене үлтергән\n21.10.2019 Етмеш һум аҡса өсөн ете кешене үлтергән\nРостов ҡалаһындағы ҡот осҡос янғында күп кеше һәләк булды. Был һигеҙ фатирлы ағас йорт иҫке булһа ла, әлегә йәшәрлек, тип иҫәпләнгән.\nҠотҡарыусыларға таңғы биш тирәһендә янғын сығыуы хаҡында хәбәр килә. Был мәлдә күрше-күлән хәленән килгәнсе кешеләрҙе ҡотҡарып маташа. Тик, һуңынан билдәле булыуынса, баҫҡысҡа ут төрткәндәр һәм күптәрҙең үлемдән ҡотолоу юлы быуылған. Бисаралар төтөнгә ағыуланып яҡты донъя менән хушлаша.\nФажиғәлә бер ғаиләнән әсә һәм өс ҡыҙ, икенсе ғаиләнең 4 һәм 2 йәшлек ҡыҙы менән улы һәләк булған. Барлығы ете кешенең бишәүһе - балалар, иң бәләкәйе ни бары 1 йәш тә 3 айлыҡ.\nУт төртөүсене бер-нисә сәғәттән ҡулға алалар. 38 йәшлек Александр Комаров бер ни йәшермәй һөйләп бирә.\nБаҡһаң, уның улы ошо йортта йәшәгән класташы менән талашҡан булған. Бер ай элек Александрҙың улының 70 һум аҡсаһы юғала, ул иптәшен уғрылыҡта ғәйепләй. Аталлы-уллы малайҙы эҙәрлекләйҙәр, аҡса таптыралар, теге бала, мин теймәнем, тип илай. Әсәһенә һөйләп биргәс, ҡатын Комаровтарҙың был ҡылығы хаҡында мәктәпкә хәбәр итергә йыйына, тик ваҡыт таба алмай...\nӘ берҙән-бер көндө Александр, үс алыу теләге менән, эскән баштан "яуыз дошман" йәшәгән йортҡа “ҡыҙыл әтәс” ебәрергә була. Ул подъезға инеп, баҫҡыс майҙансығында ултырған креслоға зажигалка ярҙамында ут төртә. Әйткәндәй, ир заманында коррекцион мәктәпте тамамлаған булған.\nБыл йорт янына ҡала халҡы сәскәләр һәм уйынсыҡтар килтерә, һәләк булыусыларҙың иҫтәлегенә шәмдәр ҡабыҙа.\nАвтор: Лилиә ХӘЛИТОВА


Төбәктә селекция-генетика үҙәген булдырырға ниәтләйҙәр // Иҡтисад | новости башинформ.рф\nТөбәктә селекция-генетика үҙәген булдырырға ниәтләйҙәр\n8:00, 6 октября 2017 Иҡтисад\nТөбәктә селекция-генетика үҙәген булдырырға ниәтләйҙәр Фото: Олег Яровиков\nБашҡортостанда селекция-генетика үҙәген булдырырға ниәтләйҙәр. Был проект республика хөкүмәтенең «Һөт компанияһы» компаниялар төркөмө менән уртаҡ эштә иң әһәмиәтлеләрҙең береһенә әйләнергә тейеш.\n«Башинформ» агентлығы ,хәбәр иткәнсә Мәскәүҙә «Алтын көҙ» Рәсәй агросәнәғәт күргәҙмәһендә Башҡортостан Хөкүмәте «Һөт компанияһы» компаниялар төркөмө менән хеҙмәттәшлек тураһында килешеү төҙөнө. Документҡа республика хөкүмәте премьер-министры Рөстәм Мәрҙәнов һәм компаниялар төркөмөнөң етәксеһе Сергей Джапаридзе ҡул ҡуйҙы.\nСергей Джапаридзеның фекеренсә, етди селекция эшенән тыш төшөмлө һөт етештереүҙе ойоштороу бик ҡатмарлы.\n«Башҡортостан — һөт малсылығын үҫтереү өсөн бик перспективалы төбәк, ул төбәктәрҙә генә түгел, тотош ил иҡтисадында үҫеш драйверҙарының береһе була ала», — тип билдәләне компаниялар төркөмө етәксеһе.\nТеги: агросәнәғәт күргәҙмәһе,Алтын көҙ,селекция-генетика үҙәге


Июндә нисек ял итәбеҙ // Сәйәсәт | новости башинформ.рф\nИюндә нисек ял итәбеҙ\n15:16, 18 мая 2010 Сәйәсәт\nБашҡортостандың Хеҙмәт һәм халыҡты социаль яҡлау министрлығынан хәбәр итеүҙәренсә, биш көнлөк эш аҙнаһында 12 июнь байрам көнө менән бәйле 2010 йылдың 12,13,14 июне ял көндәре булып тора.\nРәсәй Федерацияһы Хеҙмәт кодексының 112-се статьяһына ярашлы, 12 июнь – Рәсәй көнө – байрам көнө булып тора.\n2010 йылда 12 июнь – Рәсәй көнө байрамы аҙнаның ял көнөнә – шәмбегә тура килә. Тимәк, 12 июнь шәмбенән ял көнө 14 июнь дүшәмбегә күсерелә. 2010 йылдың 11 июне йома көндө эш оҙайлылығы бер сәғәткә ҡыҫҡартыла.\nТеги: хеҙмәт закондары


Белоретта «Россия 1» телеканалы заказы буйынса сериал төшөрөлә\n24 Май , 16:22\nБелоретта «Россия 1» телеканалы заказы буйынса «Бәхет тау артында түгел» сериалы төшөрөлә. Фильмдың жанры — детектив, экшн, драма. Эштәр 4 июндән 30 июлгә тиклем бара.\nСюжет буйынса Крупновтар ғаиләһенең «Бейеклек» туристик базаһында ҡаяға үрмәләү буйынса ҙур ярыш уҙғарыла. Спорт форумы ғаиләнең финанс проблемаларын хәл итергә тейеш була. Әммә Крупновтарҙың оҙаҡ йылдар һаҡлаған ғаилә серенә асылыу һәм күп көс түгеп йыйылған бар нәмәгә юҡҡа сығыу хәүефе янай.\nБелорет районы башлығы Андрей Иванюта социаль селтәрҙәге сәхифәһендә хәбәр итеүенсә, Александр Самойленко, Евгений Сидихин, Александр Голубев, Зоя Бербер, Алена Коломина, Анна Котова-Дерябина, Анна Якунина, Дарья Повереннова, Валентин Смирнитский, Мария Әхмәтйәнова, Игорь Огурцов, Роман Богданов кеүек билдәле актерҙар килә. Өфөнән, Стәрлетамаҡтан, Екатеринбургтан һәм илдең башҡа ҡалаларынан 70-тән ашыу актер ҡатнаша.\nРайон башлығы «Урал кинопаркы» киностудияһы продюсеры Тимур Абдуллин, киностудияның производство директоры Зилә Закирйәнова, «Студия 4» кинокомпанияһының (Мәскәү) генераль продюсеры Мария Перекатова менән осрашты. Осрашыуҙа райондан тейешле ярҙам тураһында һүҙ барҙы.\n«Белореттар, һеҙ ҙә сериал төшөрөүҙә ярҙам күрһәтә алаһығыҙ! Күмәк сәхнәләрҙә ҡатнашыу өсөн 18-55 йәшлек актерҙар кәрәк. Ҡатнашҡан өсөн аҡса түләнә. Төрлө маркалы автомобилдәр ҙә талап ителә», — тип мөрәжәғәт итте Андрей Иванюта яҡташтарына.\nФото һәм үҙең хаҡында мәғлүмәт менән анкетаны (исем-шәриф, параметрҙар, социаль селтәрҙәр) — 8-996-100-27-24 номерына (WhatsApp), автомобилдәрҙең фотоһын 8-999-623-48-07 номерына ебәрергә мөмкин.


Башҡортостан делегацияһы Рәсәй Урмансылар йәмғиәте съезында ҡатнаша // Иҡтисад | новости башинформ.рф\nБашҡортостан делегацияһы Рәсәй Урмансылар йәмғиәте съезында ҡатнаша\n15:56, 27 сентября 2011 Иҡтисад\nБашҡортостан делегацияһы Рәсәй Урмансылар йәмғиәтенең V съезы һәм мәктәп урман хужалыҡтарының Бөтә Рәсәй съезы эшендә ҡатнаша. Икеһе лә быйыл Ҡазанда үткәрелә. Съезд программаһында – урман хужалығының көнүҙәк мәсьәләләрен тикшереү, шулай уҡ Татарстандың бер нисә урман хужалығы объекттарына барыу.\nРәсәй Урмансылар йәмғиәте съезында илдең 79 төбәгенән 135 делегат ҡатнаша. Башҡортостан исеменән Рәсәй Урмансылар йәмғиәтенең төбәк бүлексәһе рәйесе Марат Ғәбитов һәм Бәләбәй урман хужалығы етәксеһе Памир Ғәлимов сығыш яһай.\nРәсәй Урмансылар йәмғиәтенең V съезы менән бер юлы Татарстандың баш ҡалаһында мәктәп урман хужалыҡтарының Бөтә Рәсәй съезы ла үтә, унда илдең 55 төбәгенән 328 делегат ҡатнаша. Башҡортостан исеменән сарала республиканың ике иң яҡшы мәктәп урман хужалығы уҡыусылары, Туймазы урман хужалығы етәксеһе Рафаил Фәррәхов ҡатнаша, тип хәбәр иттеләр республика Урман хужалығы министрлығының матбуғат хеҙмәтенән.\nБелешмә өсөн. Мәктәп урман хужалыҡтары – Рәсәйҙә тәбиғәтте һаҡлау буйынса ҙур үҫмерҙәр хәрәкәтенең береһе. Илдә өс меңдән ашыу мәктәп урман хужалығы булдырылған, уларҙа яҡынса 100 мең уҡыусы иҫәпләнә.\nТеги: съездар, урман хужалығы


Башҡортостан Ҡоролтай рәйесе -Константин Толкачев\nБашҡортостан Дәүләт Йыйылышы- Ҡоролтай рәйесе ҡәнәфиен алдағы 5 йылда ла Константин Толкачев биләйәсәк. Республика парламентының тәүге ултырышында ҡатнашҡан 111 депутат уның өсөн тауыш бирҙе.\n4-се саҡырылыш Дәүләт Йыйылышы- Ҡоролтай эш башланы. Алдан уҡ шуны әйтеп үтәм- был юлы ла парламент менән Константин Толкачев рәйеслек итәсәк. Тәүге ултырышта Берҙәм Рәсәй фирҡәһе фатихаһы менән уны һайлап ҡуйҙылар. Толкачевтың урынбаҫары вазифаһын элекке Салауат Кусимов урынын Рафаэль Зиннуров биләне. Ул быға тиклем парламентта хөкүмәт вәкиле булып эшләгәйне. Ә Салауат Кусимов артабан фән менән шөғөлләнергә ҡарар итеп һайлауҙа ҡатнашманы.\nТәүге йыйын менән йола буйынса иң оло йәштәге депутат рәйеслек итте. Был юлы был мәртәбәле миссия Башҡортостан яҙыусылар берлеге рәйесе Рауил Бикбаевҡа эләкте. Быйыл уға 70 йәш тула.\nРеспублика парламентында 120 депутат. Уларҙың 55-е Берҙәм Рәсәй фирҡәһенән, 5-һе коммунистарҙан үтте. Бер мандатлыларҙың 56-һы ла Айыуҙар, 1-һе коммунистарҙан, бары 3 бер мандатлы ғына фирҡәһеҙҙәр улары ла Берҙәмлеләр мәнфәғәте яғында- республика ҡарамағындағы эре ширҡәттәр башлыҡтары..\nДәүләт Йыйылышы- Ҡоролтайҙа Берҙәм Рәсәй фракцияһы рәйесе итеп бер мандатлы депутат Башкирэнерго ширҡәте башлығы Николай Курапов һайланды.\nУрындағы парламентта бер фракциянан икенсеһенә күсеү рөхсәт ителә. Ә бына ултырыштарға даими йөрөргә кәрәк. Прогул өсөн мандаттан ҡолаҡ ҡағаһың. Заманында Азамат Ҡорманаев ошо арҡала Ҡоролтайҙан ҡыуылғайны.\nҠоролтай 7 парламенттан тора. 120 депутаттың 16-һы даими нигеҙҙә халыҡ өсөн хеҙмәт итәсәк. Элек даимиҙар һаны 25 ине.\nЭлеккеләрҙән Лев Бакусов, Зөфәр Еникеев һәм Наил Ҡотлогилдин үҙ постарын һаҡлап ҡалған. Рауил Бикбаев мәғариф, фән, мәҙәниәт, спорт, йәштәр эштәре комитетына, Альбина Буранғолова социаль сәйәсәт һәм һаулыҡ һаҡлау эше менән шөғөлләнәсәк комитетҡа баш итеп һайланды. Дәүләт төҙөлөшөнә Зөфәр Сафин, аграр мәсьәләләргә Франис Сәйфуллин яуаплы буласаҡ.


ҠУЛЛАНЫУСЫ ҮҘ ХОҠУҒЫН БЕЛЕРГӘ ТЕЙЕШ\n2017 йылға «Атайсал» гәзитенә яҙылыу дауам итә. Ашығығыҙ! 30 декабрҙә Лото-уйын уҙғарыласаҡ. * Кемдәр гәзиткә яҙыла һәм квитанцияһының күсермәһен редакцияға ебәрә, уларҙы шәп бүләктәр көтә! * Сибайҙар һәм Иҫке Сибайҙар редакцияға килеп 530 һумға яҙыла ала. Йыллыҡ подписка—990 һум. * Почта аша яҙылыу хаҡы: 6 айға—551 һум 34 тин. Йыллыҡ подписка—1005 һум 48 тин. * Электрон вариантҡа яҙылыу—354 һум, йыллыҡ—606 һум. *\nБөтә донъя ҡулланыусылар көнө Берләшкән Милләттәр ойошмаһы тарафынан булдырылған һәм ул Рәсәйҙә 1994 йылдан алып билдәләнә. Һәр йыл һайын был дата ниндәйҙер исем аҫтында үтә. Быйыл ул «Цифрлы ҡорамалдар заманында ҡулланыусылар хоҡуғы» девизы аҫтында уҙғарыла.\nХәҙерге заманда тауар һатыуҙы ойоштороу буйынса «электрон коммерция» индустрияһы һәм Интернет селтәре аша төрлө хеҙмәттәр күрһәтеү үҫеш ала. Рәсәй Федерацияһында онлайн-һатыуҙарҙың күләме артыуға бәйле, шулай уҡ Интернет менән файҙаланыусылар һанының күбәйеүе закон менән көйләнмәгән бәйләнештәр тыуҙыра. Һөҙөмтәлә, намыҫһыҙ һатыусылар килем ала, ә ҡулланыусылар хоҡуҡи һәм иҡтисади яҡтан зыян күрә.\nРоспотребнадзорҙың Башҡортостан буйынса идаралығы Сибай территори-аль бүлеге баш идаралыҡ менән берлектә Бөтә донъя ҡулланыусылар көнө айҡанлы уҙғарыласаҡ тематик сараларҙа әүҙем ҡатнаша.\nХалыҡты иҫкәртеү маҡсатында Роспотребнадзорҙың Башҡортостан буйынса идаралығы 6 февралдән 20 февралгә тиклем Интернет-сауҙа буйынса «Ҡыҙыу линия» ойошторҙо. Унда 9 кеше мөрәжәғәт итте, барлыҡ һорауҙар буйынса аңлатмалар бирелде.\nБөтә донъя ҡулланыусылар көнө айҡанлы уҙғарыласаҡ саралар сиктәрендә идаралыҡ түбәндәгеләрҙе иҫкәртә: Рәсәй Федерацияһы Хөкүмәте тарафынан 2007 йылдың 27 сентябрендә раҫланған 612-се ҡарарының «Тауарҙы дистанцион юл менән һатыу ҡағиҙәләре» тип аталған 5-се пунктына ярашлы (артабан—Ҡағиҙәләр), дистанцион юл менән алкоголь продукцияһын, шулай Рәсәй Федерацияһы закондары буйынса ирекле һатыуҙан алынған йәки сикләнгән тауарҙарҙы һатыу тыйыла.\nСәләмәтлегегеҙҙе һәм ғүмерегеҙҙе һаҡлау маҡсатында алкоголле эсемлектәрҙе тик лицензияһы булған сауҙа нөктәләренән һатып алырға кәрәк.\nҠағиҙәләр положениеһына ярашлы, һатыусы һатып алыу-һатыу килешеүен төҙөр алдынан һатып алыусыны түбәндәге мәғлүмәт менән таныштырырға бурыслы:\n—Сауҙа фирмаһының һәм һатыусының исеме, адресы;\n—Тауарҙың етештерелеү урыны;\n—Тауарҙың ҡулланыу үҙенсәлеге;\n—Тауарҙың хаҡы, һатып алыу һәм алып барып еткереү шарттары;\n—Гарантияһы, яраҡлылығы һәм хеҙмәт итеү срогы;\n—Тауар өсөн иҫәпләшеү тәртибе, килешеүҙең срогы тураһында.\nАртабан заказ буйынса килгән тауарҙы тапшырғанда һатыусы һатып алыусыға тауар тураһында тулы мәғлүмәт бирергә тейеш.\nДөйөм ҡағиҙә буйынса һатыусы һатып алыусыға килешеү һәм сифатлы тауарҙы тапшырырға бурыслы.\nӘгәр ҙә тауарҙың сифаты түбән булһа, һатып алыусы Рәсәй Федерацияһының 1992 йылдың 7 февралендәге «Ҡулланыусыларҙың хоҡуғын яҡлау тураһында»ғы 2300-1-се законының 18-24-се статьяларына, Ҡағиҙәнең 28-31-се пункттарына таянып эш итергә тейеш.\nШуны ла иҫегеҙҙә тотоғоҙ: ҡулланыусы сифатһыҙ тауарҙан баш тарта ала. Тик тейешле талапты ҡуйыу өсөн уға билдәле ваҡытты көтөргә кәрәк була. «Ҡулланыусыларҙың хоҡуғын яҡлау тураһында»ғы закондың 26.1-се статьяһының 4-се пунктына, Ҡағиҙәнең 21-се пунктына ярашлы, ҡулланыусы тауарҙы ҡабул итеп алмаҫ борон теләһә ҡайһы ваҡытта, ә тауарҙы алғандан һуң 7 көн эсендә унан баш тарта ала.\nТауарҙың йөҙө, ҡулланыу үҙенсәлеге, күрһәтелгән тауарҙы раҫлаусы документы һаҡланһа, тауарҙы кире ҡайтарып була. Үрҙә әйтелгән документтар булмаған осраҡта, тауарҙы тап шул һатыусынан һатып алыуы тураһында башҡа төрлө дәлилдәр талап ителә.\nҠулланыусы тауарҙан баш тартҡан хәлдә һатыусы 10 көн эсендә уның аҡсаһын кире ҡайтарып бирергә бурыслы.\nРоспотребнадзорҙың Башҡортостан Республикаһы буйынса идаралығы Сибай территориаль бүлегенең белгес-эксперты.


100 йыллыҡҡа – төп ун төҙөлөш » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иҡтисад » 100 йыллыҡҡа – төп ун төҙөлөш\nОло байрам айҡанлы төбәктә 102 яңы объект төҙөлә. Был проект “Республиканың 100 йыллығына – 100 объект” тип атала. Гәзит биттәрендә был объекттарҙың барыһын да һанап сығыу мөмкин түгел. Улар иҫәбенә тиҫтәләгән мәктәп, поликлиника, дауахана, фельдшерлыҡ пункты инә. Бөгөн иң ҙур һәм иң әһәмиәтле ун төҙөлөш хаҡында һүҙ алып барасаҡбыҙ.\nӨфөлә – Ағиҙел ярында\nИке йылға араһында урынлашҡан Башҡортостандың баш ҡалаһында оҙаҡ йылдар яр буйы төҙөкләндерелмәне. Йәштәр йылға буйында үҙҙәренсә ял итергә тырышты, ҡуйы үлән, ҡыуаҡлыҡтар баҫҡан ярҙа күңел асты. Әммә тиҙҙән хәл тамырынан үҙгәрәсәк. 2015 йылда Өфөлә үткән ШОС һәм БРИКС саммиттарына ҡарата яр буйының тәүге сираты төҙөкләндерелде. Быйыл иһә Ағиҙел йылғаһында инженерлыҡ ҡоролмалары төҙөү һәм реконструкциялау буйынса ҙур эш тамамланырға тейеш. Салауат Юлаев һәйкәленән Ташлы кисеүгә тиклем иркен, күркәм яр буйлап рәхәтләнеп саф һауала йөрөү мөмкинлеге тыуасаҡ.\n“Өфө” футбол клубы базаһы төҙөлөшө\nБашҡортостандың баш ҡалаһы футбол буйынса донъя чемпионатында ҡатнашмаясаҡ, тип кем әйтте? Юҡ, ошо ҙур байрамдан Өфө ситтә ҡалмаясаҡ. Баш ҡалабыҙ мундиалдә ҡатнашҡан командаларҙың береһен ҡабул итәсәк. Уны “Өфө” футбол клубының буласаҡ базаһында урынлаштырыуҙары ихтимал. Әйткәндәй, бында әле йыйылма команда күнекмәләре өсөн тәбиғи газон әҙерләнә. Донъя чемпионатынан һуң республиканың төп футбол командаһы ошонда күсәсәк.\nШүлгәнташ музей комплексы\nБиләмәһендә үҙенсәлекле Шүлгәнташ мәмерйәһе урынлашыуы менән бәхетле Башҡортостан. Ер йөҙөнөң төрлө төбәктәренән меңдәрсә турист килергә әҙер беҙгә. Әммә мәмерйәләге боронғо һүрәттәрҙең бындай көсөргәнешлекте күтәрә алмау хәүефе бар. Шуға күрә төбәк власы ҙур туристик комплекс төҙөргә ҡарар итте. Ул барлыҡ һүрәттәре һәм артефакттары менән бергә мәмерйәнең күсермәһен үҙ эсенә аласаҡ. Шулай уҡ яңы юл һалыу ҙа ҡарала.\n“Өфө” халыҡ-ара аэропортында эске рейстар терминалы реконструкциялана\nШОС һәм БРИКС саммиттарына “Өфө” аэропорты һиҙелерлек үҙгәргәйне. Сит илдә ял итеүҙе өҫтөн күргәндәр халыҡ-ара осоштар терминалындағы уңайлыҡтарҙы баһалап өлгөргәндер. Быйыл эске рейстар терминалы ла төҙөкләндереләсәк.\nӘйткәндәй, эштең байтаҡ өлөшө былтыр көҙ тамамланғайны. Хәҙер “Өфө” аэропорты донъялағы иң ҙур самолеттарҙы ҡабул итә ала. Самолетҡа ултырыу һәм осош араһындағы ваҡыт бермә-бер ҡыҫҡарҙы. Аэропорттың реконструкцияһы быйыл тамамланырға тейеш.\nҠамышлы урамындағы Спорт әҙерлеге үҙәге\nЙәйге Халыҡ-ара балалар уйындары ярыштары үткәреләсәк объект төҙөлөшө быйыл тамамланырға тейеш. Башта бина паралимпия үҙәге булараҡ планлаштырылған. Үҙгәрештәр индерелгәндән һуң ул ысын мәғәнәһендә универсаль проектҡа әүерелде. Бында һаулыҡ мөмкинлеге сикләнгән спортсылар ҙа, балалар ҙа, өлкәндәр ҙә шөғөлләнә аласаҡ. Бинала бассейн, спорт залдары, дауалау-аяҡҡа баҫтырыу үҙәге, кейем алмаштырыу бүлмәләре, 200 урынлыҡ ҡунаҡхана, кафе буласаҡ.\nТимер юл вокзалын реконструкциялау\nАэропорт менән бер рәттән, тимер юл вокзалын да үҙгәрештәр көтә. Бында эш 2004 йылда уҡ башланғайны. Вокзалдың иҫке бинаһын күптәр хәтерләйҙер. Әле уны танырлыҡ та түгел: заманса бина, мәғлүмәт таблоһы, травалаторҙар, лифттар. Быйыл эште аҙағына еткереү күҙаллана. Платформаларҙы оҙайтасаҡтар, фасадты яңынан йөҙләйәсәктәр, касса залы ҙурайтыласаҡ.\nРеконструкция тамамланғас, тимер юл вокзалы хеҙмәтләндереү сифаты буйынса Рәсәйҙәге иң ҙур ҡалалар менән бер кимәлгә сығасаҡ.\nРеспублика онкодиспансерының хирургия комплексына төкәтмә\n“100 объект” исемлегендә медицина учреждениелары байтаҡ. Иң ҙур проекттарҙың береһе – Октябрь проспектындағы онкология диспансерына төкәтмә. Бында дөйөм майҙаны 20 мең квадрат метрлыҡ, сменаһына 450 кешене ҡабул итеүгә һәм 240 койкаға иҫәпләнгән туғыҙ ҡатлы бина сафҡа инәсәк.\nБынан тыш, быйыл Өфөнөң Рихард Зорге урамында республика психотерапия үҙәге стационары бинаһын реконструкциялау тамамланасаҡ.\nТуймазыла ҙур балалар поликлиникаһы төҙөлә\nБашҡортостандың ҡала, ауылдарында республиканың юбилейы айҡанлы бик күп объекттар төҙөлә. Мәҫәлән, Туймазы халҡын ҙур балалар поликлиникаһы төҙөп ҡыуандырмаҡсылар. Ҡала халҡы төҙөлөштө махсус ҡыҙыҡһыныу менән күҙәтә.\nСтәрлетамаҡта 1225 урынлыҡ мәктәп һалына\nУҡыу йорто 5-се Көнбайыш биҫтәһендә урынлашасаҡ. Рөстәм Хәмитов, Башҡортостанда балаларҙың барыһы ла бер сменала уҡырға тейеш, тип күп тапҡыр белдергәйне. Бының өсөн төбәккә яңы мәктәптәр кәрәк. Шуға күрә юбилей объекттары исемлегендә мәктәптәр һәм балалар баҡсалары өҫтөнлөктө тәшкил итә.\nМостай Кәрим исемендәге мәҙәни үҙәк\nБашҡортостандың халыҡ шағиры Мостай Кәримдең тыуған ере – Шишмә районының Келәш ауылында ҙур мәҙәни үҙәк төҙөлә. Быйыл бында ике юбилейҙы: шағирҙың тыуыуына 100 йыл тулыуҙы һәм республиканың 100 йыллығын байрам итеү күҙаллана.\nАвтор: Илдар ӘХМӘҘИЕВ


Зариф Байғусҡаров граждандарҙы ҡабул итте\n29 Июнь , 10:15\nБыл көн һәр төрлө проблемалар менән 12 кеше килде. РФ Федераль Йыйылышы Дәүләт Думаһы депутаты килгән һәр һәр кешегә ярҙам итергә тырышты.\nЭльвира Хәлитова үҙ ваҡытында ярҙам иткән өсөн депутатҡа рәхмәт һүҙҙәрен еткерергә ашыҡты. Был ғаилә юл-транспорт фажиғаһендә ағаһын юғалта. Транспорт хужаһы булған предприятие тейешле түләүҙәрен түләргә ашыҡмай. Был эшкә Байғусҡаров ҡыҫылғас ҡына эш алға китә: ниһайәт түләп ҡуялар. Әммә әле был предприятие түләүҙәрен туҡтата. Шуға ла ғаилә ҡабаттан депутатҡа мөрәжәғәт итергә була. БР Суд приставтары идаралығы менән һөйләшеүҙәр алып барылды һәм был эш айырыуса контролгә алынды.\nИҫке Собханғол―Ғәлиәкбәр юлы мәсьәләре буйынса Руслан Биккинин ауыл халҡы исеменән мөрәжәғәт итте. Был юл бар ауыл халҡына, айырыуса үҙәккә йөрөп уҡыған өлкән класс уҡыусыларына кәрәк. Байғусҡаров район хакимиәте башлығы менән\nбәйләнешкә инде. Был мәсьәлә ошо көндәрҙә хәл ителетгә тейеш.\nИскәндәр Бейешевтың автомобиленә суд приставтары арест һалған. Ә бурыс күптәнән түләнеп бөткән. Байғусҡаров ярҙамы менән был мөрәжәғәт тә ыңғай хәл ителде.\nГүзәлиә Әбүбәкирова ― яңы эш башлаған Өфө ышҡыуары. Ул республиканан ситтә үҙ эшен асыу өсөн субсидия алыу буйынса ярҙам һораны. Ҡабул итеү барышында БР Эшҡыуарҙары хоҡуғын яҡлау буйынса уполномоченный Флүр Әсәҙуллин был ҡыҙға ярҙам итергә әҙер.\nҠабул итеүҙәр үткәргәндән һуң, депутат һәр мәсьәләгә индивидуаль ҡарар кәрәк тине. Ҡайһы бер һорауҙарға тиҙ генә ыңғай хәл ителде. Ҡайһы берҙәре шәхсән контролгә алынды.


10 Ғинуар 2018, 12:49\nИке юл менән уңыш-байлыҡҡа ирешеп була. Тәүге ысул – ихтыяр көсөн эшкә егеү. Алдыңа ҡуйған маҡсатҡа табан арымай-талмай барыу, осраған ҡаршылыҡтарҙы еңеп сыға белеү. Икенсе ысул – ағым хәлендә булыу. Йәғни һиңә кәрәкле кешеләр, мөһим ваҡиғалар, бәхетле осраҡлыҡтар алдыңа сығып ҡына тора.\nИхтыяр көсө, тырышлыҡ, маҡсатҡа ынтылыусанлыҡ – шәпнәмәләр, әлбиттә. Таң менән тороп ал-ял белмәй эшләү, туҡтауһыҙ эҙләнеү, үҫешергә тырышыу, күп бурысты үҙ елкәңә ауҙарыу йә һис юғы ҡул аҫтындағыларҙы хәлдән килгәнсә “бөгөргә” тырышыу... Әммә иртәме-һуңмы кеше көсөргәнешле хәлдә ҡала. Юғары уңыштарға икенсерәк баҫҡыстарҙан да күтәрелергә мөмкин.


һабантуйҙы Питерҙа ла көтөп алалар » Архив газеты "Йәшлек"\nАйыу йоҡоһон йоҡлама, айыу йоҡоһо айҙа ла бөтмәй.\nһабантуйҙы Питерҙа ла көтөп алалар Башҡортостан » Милли проекттар\nИюндең һуңғы йәкшәмбеһендә Санкт-Петербург янындағы Сярьги ауылында милли байрам – һабантуй үтте. Төрлө мәғлүмәттәр буйынса, төньяҡ баш ҡалала һәм Ленинград өлкәһендә 250 меңдән 300 меңгә тиклем башҡорт һәм татар йәшәй. Тимәк, һабантуйҙа халыҡтың күп булыуына аптырарға түгел. Төньяҡ баш ҡалала ике туғандаш халыҡтың байрамы беренсе тапҡыр ғына үткәрелмәй. Һуңғы йылдарҙа ул дөйөм ҡала статусына эйә булып, Нева йылғаһы буйындағы күп милләтле ҡаланың визит карточкаһына әүерелде.\n– Һабантуй бөгөн тыныслыҡ, дуҫлыҡ һәм хеҙмәт символына әүерелде. Уны бөтә Рәсәй буйынса, шул иҫәптән Петербургта ла үткәрәләр, – тине БР Хөкүмәте Премьер-министры урынбаҫары, мәҙәниәт һәм милли сәйәсәт министры Илдус Илешев, һабантуйҙарҙа ҡатнашыусыларҙы сәләмләп.\n– Быуаттар төпкөлөнән килгән һабантуй үҙендә ауыл халҡының еңел булмаған хеҙмәтен, тыуған төйәген бар күңеленән яратыусы кешеләрҙе данлап, үҙе менән иҫ киткес рухи һәм энергетик көс алып килә. Һабантуйҙы байрам итеү – милли мәҙәниәттәргә, рухи ҡиммәттәргә һәм ғөрөф-ғәҙәттәргә һаҡсыл һәм иғтибарлы мөнәсәбәттең бер сағылышы ул, – тип Илдус Ғөбәйҙулла улы Башҡортостан Президентының ҡотлау сәләмен уҡып ишеттерҙе.\nБыйыл һабантуй үткән майҙанды өс өлөшкә бүлделәр – башҡорт, татар һәм Петербург вәкилдәренеке. Уларҙың һәр береһендә ҡунаҡтарҙы милли аш-һыу, йыр-бейеү менән хөрмәтләп ҡаршы алдылар.\nЙылдағыса, байрамда милли спорт ярыштары ла ҡыҙыу барҙы. Һабантуйҙа ҡатнашыусылар көршәк ватыу, көйәнтәләп һыу ташыу, һырғауылға үрмәләү кеүек ярыштарҙа үҙҙәрен һынап ҡараны. Ғәҙәттәгесә милли көрәш майҙанын тамаша ҡылыусылар күп булды. Еңеүсегә елле бүләк – һарыҡ та әҙерләнгәйне. Уға Башҡортостандан Рәдиф Аҡсурин лайыҡ булды.\nБайрам майҙанын Асҡын районы ҡорған тирмә лә биҙәп торҙо. Халыҡ уның эске биҙәлешен ҡыҙыҡһынып ҡараны, шунда уҡ бал кәрәҙҙәрен эшкәртеү, йөн иләү, ағастан сувенирҙар әҙерләү кеүек халыҡ кәсептәрен дә кинәнеп күҙәтте.\nБашҡортостандың күренекле артистары Нәсимә менән Азамат Тимеровтар, Алһыу Бәхтиева, Венер Камалов, Стәрлетамаҡ дәүләт филармонияһының бейеү театрының сығышы иһә байрамға йәм, халыҡ күңеленә дәрт өҫтәне.\nМәскәүҙә – һабан байрамы\nПетербургта – башҡорт һабантуйы


Республика шәжәрә байрамы Ҡырмыҫҡалыла үтәсәк // Мәҙәниәт | новости башинформ.рф\nРеспублика шәжәрә байрамы Ҡырмыҫҡалыла үтәсәк\n17:44, 27 сентября 2013 Мәҙәниәт\nЙәкшәмбе, 29 сентябрҙә, Ҡырмыҫҡалыла Республика «Шәжәрә байрамы» уҙасаҡ. Быйыл унда ҡатнашыусылар БР мәғрифәтселәренең, күренекле сәнғәт һәм мәҙәниәт эшмәкәрҙәренең шәжәрәләрен төҙөнө. БР Мәҙәниәт министрлығының матбуғат хеҙмәтенән хәбәр итеүҙәренсә, бөтәһе 45 эш тәҡдим ителгәйне, уларҙың дүртәүһе — балаларҙыҡы.\nКонкурсанттарҙың эштәрен филология фәндәре докторы Зөфәр Ғәтиәтуллин рәйеслегендә республиканың билдәле сәнғәт һәм мәғариф эшмәкәрҙәре баһаланы.\n«Шәжәрә байрамы»на ХХIII Халыҡ-ара Аксаков байрамы ҡунаҡтары барасаҡ, уның программаһында — ғаилә династиялары конкурсы, «Оҫталар ҡалаһы» биҙәү-ғәмәли сәнғәт күргәҙмәһе, художестволы үҙешмәкәрлек концерты.\nИҫегеҙгә төшөрәбеҙ, шәжәрә байрамы 2006 йылдан алып уҙғарыла. Ҡатнашыусылар иҫәпләүенсә, ул быуындарҙың күсәгилешлеген һаҡлауға, башҡорт халҡының милли мәҙәниәтен һәм ғөрөф-ғәҙәттәрен тергеҙеүгә һәм үҫтереүгә, йәш быуынды әхләҡи тәрбиәләүгә булышлыҡ итә.


Украина ғүмер хаҡы. - Хаҡы, упровление, йәшәү, транспорт\nБелеү бәйәһе тормош Украинала-был мөһим аҙым өсөн барлыҡ сит ил студенттары. Украина кем булһа ла, иң түбән сифатлы европа илдәре, - тип яһай, уның береһе-иң яҡшы вариант уҡытыу өсөн сит илдәрҙә-Европала. Әлеге статьяның һеҙ белеһеҙ тураһында урынлаштырыу баянан, транспорт, икмәк-тоҙлоҡ, туҡыма һәм дөйөм бәйәһе йәшәү Украинала. Шулай уҡ һеҙ бер нисә белеһеҙ файҙалы кәңәштәр өсөн сит ил студенттары Украинала. Украин Теле Үҙәге Булып Китеү бына беҙҙең отчет анализлау һәм хаҡтар украина:\nАҡса һәм валюта Украинала\nЯһағансы беҙ башлайбыҙ тураһында һөйләргә бәләре, беҙ һөйләргә теләйбеҙ һеҙгә аҡса Украинала.\nМилли валюта-украин гривна (Грн). 1 АҠШ доллары = 25 Гривна.\nМилли валюта Украина ҡырҡа обвалился бер нисә йыл АХО. Киреһенсә, был оло проблема ил өсөн, был һанала оло өҫтөнлөгө-сит ил өсөн студенттары. Шул уҡ хәҙер һеҙҙең өсөн аҡса күберәк алырға мөмкин, әгәр һеҙ алыу менән доллар һеҙ.\nҺеҙ алмайсы түләргә долларында йәки башҡа валютаһында. Гривна өсөн генә түләү мөмкинлеге. Бөтә сит ил валюту бүләктәренә лә алыштырырға була банктарҙа, обмена пункттары, вокзал һәм аэропорт. Был проблема түгел. Банк филиалдары өҫтәрәк ҡушыла бик распространенными. Беҙ ҙә файҙаланырға кәңәш итәбеҙ обмена аэропортында пункттары. Бигерәк тә бик файҙалы курс бүлексәләрендә, банктың.\nБарыһы да тиерлек университеттар Украинала бар, үҙ үҙ дөйөм тораҡтары. Сит ил студенттары йәшәй унда ала. Бәйәһе өсөн номер хостел буласаҡ. $ 40 USD-ҡа $ 100 Доллар. Күп кенә осраҡтарҙа, һеҙ алырсыз, унда йәшәргә менән 1 йәки 2 сотел.\nҠайһы бер студенттар күрәләр, фатир арендалау. Ҡайһы бер осраҡтарҙа, әгәр улар аренду фатир бер нисә кеше, был, бәлки, күпкә отошло.\nДиапазон бәҙәр, фатир бик юғары. Был-бәйле ҡала, Майҙаны һәм уның фатир кергәндә, (үҙәк йәки украина).\nМәҫәлән, һеҙ арендалау 1 комнатная өсөн фатир $ 100 АҠШ үҙәге алыҫта. Хатта үҙәге, бәләкәй шәһәрҙәрендә.\n3 комнатная фатир төшәсәк һеҙгә $ 600 Һәм аҡш долларынан ашыу. Фатир хаҡы торошона бәйле һәм фатирға ремонт мебели. Өгөт-кәңәш студентмы беҙ, асыҡлыҡ индереү өсөн мебель булып, фатирға төшөрә кереткәнсе. Артыҡ түләүҙәр һәм студенттар йәшәгән ятаҡтар күпселек түгел. $ 70 айына. Кем фатир тапшырылған, ғәҙәттә түләйҙәр артыҡ түгел $ 150. Барлыҡ бәйле һеҙҙең ихтыяждарын.\nИң ҡәҙерле ҡаланың Киев,, Одесса. Бер ни тиклем арзаныраҡ Львов, Харьков, Днепропетровск.\nӘйтерһең дә Херсон шәһәрҙәрендә, Николаеве, Полтава, Ивано-Франковск, Черновцы буласаҡ арзанраҡ юғарыраҡ шәһәрҙәр.\nШулай уҡ ҙур сығымдар статьяһы. Ғәҙәттә,, әгәр һеҙ йәшһеҙ " университет дөйөм тораҡта, ул урынлашҡан, яҡын һәм һеҙгә кәрәк түгел, ҡулланырға, транспорт, барып етеү өсөн уҡыуын. Әммә, һеҙ әле телһеҙме барыу ер өлөшө ҡала, барыу өсөн развлекаться йәки ил буйынса йөрөйәсәк.\nШулай уҡ Украина Транспорт бик ҡиммәт..\nБилет урындағы транспортта (автобус, трамвай, метро, троллейбус, һәм т. д) һеҙгә төшәсәк $ 0.4 АҠШ доллары – $ 0.7 Доллар.\nЮл билеты бер айға метро башлана $ 8 USD-ҡа $ 12 Доллар (бер нисә вариант бар үтергә).\nТакси һеҙгә төшәсәк $ 2 – $ 3 АҠШ доллары плюс $ 0.45 USD өсөн 1 км (башлана менән 5 км)\nБензин (1 бер литр) һеҙгә төшәсәк $ 0.85 – $ 1.05 Доллар\nУкраина булып, аграр ил менән ҙур һанда төрлө-төрлө. Булығыҙ, тип ышаналар, әгәр ҙә икән телисез, һәм һеҙ белмәгән күп ҡыҙыҡлы тәмле-тәмле рецептар. Бында, кешеләр һирәк заказы пицц һәм йорт фастфуд. Ғәҙәттә,, аҙыҡ-түлек магазинында йәки баҙарында уларҙың һатыу, ә уның өйҙә файҙаланып әҙерләнде. Беҙ призыва студенттар итергә шул уҡ хәл, ул бик экономиялы һәм удовлетворяющий.\nУрындағы халыҡ йыш һатып ала, аҙыҡ-түлек продукттарына баҙарҙарында. Был бик уңайлы, әммә беҙ кәңәш итәбеҙ студенттарға шулай уҡ яһарға. Ҡыҙғанысҡа ҡаршы, Һеҙ имеете достаточно тәжрибәһен булыу Украинала, һеҙ баҙарҙағы алдау булды.\nЯҡшыраҡ файҙаланырға ҙур ваҡлап һатыу супермаркеты, бында бәйәһе нисек низко сауҙа итеп еңелрәк.\nИң танылған супермаркеты:\nҺеҙ встретить уларҙы бөтә ерҙә.\nОК, хәҙер тураһында бәләре:\nҺөт (1 бер литр) – $ 0.5 – $ 0.9 Доллар\nАҡ Икмәк – $ 0.35 – $ 0.5 Доллар\nДөгө (1кг) – $ 0.8 – $ 1.1 Доллар\nТауыҡ, йомортҡа (10) – $ 0.9 – $ 1 Доллар\nКартуф (1кг) – $ 0.4 – $ 1 Доллар (бәйле йылдың ваҡыт)\nҺыу (1.5 бер литр был бутылке) – $ 0.3 – $ 0.5 Доллар\nБер шешә араҡы (0.5 бер литр) – $ 5 – $ 25 Доллар\nБер шешә һыра тигән һүҙ (0.5 бер литр) – $ 0.4 – $ 1 Доллар.\nТәмәке (Мальборо) – $ 1 Доллар.\nБыл һанда аҙыҡ-түлек, тик беҙ, етәксе һ. б. фекеребеҙсә, һеҙ күрәһеҙ, был бәҙәр, ысынлап та ла, түбән.\nӨҫкө кейем һәм кейемдәрен\nХәл ителмәгән момент. Әйтә алмайбыҙ, өҫкө кейем, моғайын түбән сифатлы. Беҙ иғтибарҙы ҡиммәтле әйбер алырға түгел, бөтә брендовый.\n1 Джинсы-се башлана $ 40 Доллар.\n1 Йәйге күлдәк башлана $ 40 Доллар.\n1 пар аяҡ кейеме башлана $ 20 Доллар. Яҡшы түгел, кроссовки ҡиммәт тора, тип, $ 100\nДөйөм бәйәһе тормош Украинала бер ай эсендә\nҺис шикһеҙ, беҙ барыбыҙ ла беләбеҙ бәйәһе тормошона бәйле кеше.\nКемдер тыйнаҡ ҡына тиерлек йәшәй һәм аҡса әрәм күңел асыу, һәм кемдер, гел йөрөй иң модные бутик һәм кисәләр.\nӘйҙәгеҙ, ҡарайбыҙ әлеге һан яғынан. Минималь эш хаҡы Украинала, закон буйынса,, бары $ 62 Доллар. Уртаса эш хаҡы IT-белгестәр – 325 Доллар ,медицина хеҙмәткәре – $ 250, кеше, ул ғына үҙемдең карьерамды башлағанда, – 100-150 доллар.\nШулай, Һеҙ тойоу күңелгә ятышлы, сығымдары $ 200 айына (шул иҫәптән арендаға дөйөм бүлмә тораҡта).\nӘгәр һеҙ килтерәһеңме позволить тоторға $ 500 айына, һеҙ йәшәргә оло фатирҙа, покупаю төрлө әйберҙәр һәм йыш ҡына күңелле.\nРәхим итегеҙ, иғтибар итегеҙ: Университеттар өсөн түләүҙе уҡытыу кермәй был бәйәһе.


GoWikipedia - Портал:Бөрйән районы — Башҡорт Википедияһы\nБөрйән районы Ҡыпсаҡ ауыл советына ҡараған Килдеғол ауылына күренеш\nБүләкова Ғәҙилә Мөҙәрис ҡыҙы (11.04.1957) — ғалим-педагог, филология фәндәре кандидаты, Башҡортостан Республикаһының атҡаҙанған мәғариф хеҙмәткәре. Бүләкова Ғәҙилә Мөҙәрис ҡыҙы 1957 йылдың 11 апрелендә Бөрйән районының Әбделмәмбәт (Ҡыпсаҡ) ауылында, икеһе лә ғүмере буйы уҡытыусы булып эшләгән Рәхилә Ирназарова менән Мөҙәрис Ғәликәевтәрҙең ишле, татыу ғаиләһендә бишенсе бала булып донъяға килә.\nТәүҙә тыуған ауылында 8-се, унан Байназарҙа урта мәктәпте тамамлағас, Башҡорт дәүләт университетының филология факультетына уҡырға инә.\nБында уға Әхнәф Кирәев, Ким Әхмәтйәнов, Абдрахман Ғәлләмов, Нәғим Ишбулатов, Марат Зәйнуллин, Роберт Байымов, Тимерғәле Килмөхәмәтов, Әхмәт Сөләймәнов, Ғәли Сәйетбатталов, Вәли Псәнчин кеүек күренекле ғалимдарҙан белем алыу бәхете тейә.\nСтудент йылдарында тел ғилеме һәм драма түңәрәктәренә йөрөй. Студенттарҙың һәм йәш ғалимдарҙың ғилми конференцияларында ҡатнаша. Ғилми йыйынтыҡтарҙа мәҡәләләре баҫылып сыға. Башҡа шәхестәр


Алдағы көндәрҙә Башҡортостанда йәшәүселәрҙе йылы һауа торошо көтә // Йәмғиәт | новости башинформ.рф\nАлдағы көндәрҙә Башҡортостанда йәшәүселәрҙе йылы һауа торошо көтә\n9:50, 10 июня 2019 Йәмғиәт\nБашҡортостанда йәйгесә йылы көндәр башлана. Республиканың гидрометеорология һәм тирә-яҡ мөхитте күҙәтеү идаралығы мәғлүмәте буйынса, 10 июндә көндөң аяҙлы-болотло булыуы көтөлә. Яуым-төшөмһөҙ, көндөҙ төньяҡ райондарҙа бер аҙ ҡыҫҡа ваҡытлы ямғыр, йәшен. Ел төньяҡ-көнбайыштан секундына 5-10 метр, йәшен ваҡытында көсәйеүсән.\nҺауа температураһы төндә +8, +13°, көндөҙ +23, +28°. Автомобиль юлдарының айырым участкаларында төндә һәм иртән томан, күреү мөмкинлеге — 500-1000 метр.


Европаның иң ҙур стадиондарының береһенә террорсылар һөжүм иткән. Великобританияла шартлау һөҙөмтәһендә 19 кеше һәләк булған, тиҫтәләгәне төрлө йәрәхәттәр алған. Фажиға 21 мең кешене һыйҙырған “Манчестер Арена” стадионында кисә концерт мәлендә була. Илдең хоҡуҡ һаҡлау органдары шартлауҙы террористик акт тип иҫәпләй. Әле тикшереүҙәр бара.\nАҡ халатлылар ҡаршылыҡ күрһәтә. Венесуелланың медицина хеҙмәткәрҙәре хөкүмәткә ҡаршы акция ойошторған. Улар президенттары Наколас Мадуроның отставкаға китеүен талап итә. Сәбәбе — илдә дарыуҙарҙың һәм медикаменттарҙың етмәй башлауы.\nХеҙмәт һәм социаль яҡлау министрлығы үткән йылда юғары һәм минималь хеҙмәт хаҡы алған һөнәрҙәрҙе атаны. Шулай итеп, иң күп эш хаҡын финанс өлкәһендә эшләүселәр ала. Уның уртаса күләме – 78 311 һум. Ә иң әҙе- 21 445 һум — ауыл хужалығы, һунар һәм урман өлкәһе хеҙмәткәрҙәренә түләнә. Әйтергә кәрәк, 2015 йылда ла ошондай уҡ хәл күҙәтелгән.


Ҡупшы кейемдәрен кейеп, үҙҙәрен бер аҙға йәшәреп киткәндәй тойған өлкәндәр билдәләнгән ваҡытҡа дауахана фойеһына йыйылды. Улар араһында табиптар, шәфҡәт туташтары, санитаркалар, күрше ауылдарҙың фельдшер-акушерлыҡ пункттары мөдирҙәре, фельдшерҙар, акушеркалар бар ине. Сәй табыны артында йәнле аралашыу булды, күптән күрмәгән хеҙмәттәштәре менән күрешеп һөйләшеп, үҙҙәренең ниндәй ауыр шарттарҙа эшләгән ваҡыттарын иҫкә алып, әле халыҡ һаулығы һағында торған медиктарға теләктәрен дә еткерҙеләр.\nЙыйылыусыларҙы Сәйетбаба табиплыҡ амбулаторияһының яңы табибы Р.Хәсәнов тәбрикләп, ветерандарҙың дауаханаға йышыраҡ килеүҙәрен, кәрәк саҡта йәштәргә ярҙам итеүҙәрен, өйрәтеүҙәрен, тәжрибәләре һәм белемдәре менән уртаҡлашыуҙарын теләне. Сәйетбаба ауыл биләмәһе башлығы А.Сәйфуллин, бындай осрашыуҙар ветерандар үҙҙәрен оноттолар тип уйламаһындар, ә йәштәр үҙ эштәрен өлкәндәр өлгөһөндә яратып, бар күңелдәрен һалып башҡарһындар өсөн ойош-\nторола, тине уның ике яҡ өсөн дә отошло булыуын билдәләп.\n- Был участка дауаханаһы һәр ваҡыт пациенттарҙың һәм хеҙмәткәрҙәрҙең күп булған ваҡыттары менән иҫтә ҡалған. Әммә ул ниндәйҙер билдәһеҙ сәбәптәр менән табиплыҡ амбулаторияһы статусына күсерелде. Билдәле, персоналды ла ҡыҫҡарттылар. Шулай булыуға ҡарамаҫтан, декабрҙә районға һаулыҡ һаҡлау министры вазифаһын башҡарыусы М.Забелиндың килеүе менән бында капиталь ремонт яһау, тәүлек әйләнәһенә эшләйәсәк стационар асыу мәсьәләһе лә ыңғай хәл ителде. Бында тейешле шарттар бар, уның өҫтөндә эшләйәсәкбеҙ, - тине Үҙәк район дауаханаһының баш табибы урынбаҫары И.Фәйзуллин. Ирек Зиннур улы киләсәктә Үҙәк район дауаханаһы хакимиәте яғынан ветерандарға ныҡлы иғтибар йүнәлтеләсәге хаҡында бәйән итте.\nУчастка табип-терапевы Ә.Заһиҙуллин, һаулыҡ һаҡлау ветерандары Т.Ишмырҙина, Һ.Әбүзәрова һәм башҡалар үҙҙәренең эшләү дәүерендәге хәтирәләре менән уртаҡлашты. Улар үҙҙәре һәм пациенттары менән килеп сыҡҡан сетерекле хәлдәр, аҙым һайын осрап торған ауырлыҡтар, өҫтәүенә, төп эштәренән тыш, йәмәғәт бурыстарын да (агитатор, политинформатор, депутат, халыҡ дружинаһы, иптәштәр суды, ата-әсәләр комитеты ағзаһы һәм башҡалар) йөкмәтеп ҡуйыуҙары, колхозсылар менән берлектә шәкәр сөгөлдөрө эшкәртеү, ырҙын табағында эшләү кеүек һәм башҡа эштәр хаҡында бәйнә-бәйнә һөйләнеләр.\n2019 йылда Сәйетбаба табиплыҡ амбулаторияһы үҙенең 60 йыллығын билдәләйәсәк. Уның эшмәкәрлеге хаҡында “Почет Билдәһе” ордены кавалеры, Сәйетбаба участка дауаханаһының элекке шәфҡәт туташы-ветеран Зәйтүнә Шәмситова бәйән итте.\n-1959 йылдың сентябрендә участка дауаханаһы асылғансы Сәйетбабала медпункт ҡына бар ине, фельдшер булып Әсҡәт Әхмәт улы Резбаев (аҙаҡ участка дауаханаһын етәкләй) менән шәфҡәт туташы Фәриҙә Тәҡиулла ҡыҙы Хөсәйенова эшләне. Ауырыуҙар бик күп ине. Башта үҙ дарыуханабыҙ ҙа булманы, дарыуҙар район үҙәгенән ташылды, әммә улары ла етмәй ине, - тип хәтер йомғағын һүтте Зәйтүнә апай.\nӘлеге медицина хеҙмәткәрҙәренең йәш быуыны элекке хеҙмәткәрҙәрҙең уғата ауыр шарттарҙа эшләргә тура килеүен күҙ алдына ла килтермәйҙер. Зәйтүнә Вәли ҡыҙы ул замандарҙа йоғошло сирҙәрҙең ныҡлы таралыуы, балалар үлеме осраҡтарының йышайыуы хаҡында һөйләне. Саҡыртыуҙар тураһында һөйләп тораһы ла түгел – ауыл медиктарының бер төнө лә уларҙан башҡа үтмәй.\nТыуым да бик юғары була. Бала табыу йортонда оҙаҡ йылдар алһыҙ-ялһыҙ акушерка Зифа Резбаева эшләй. Зәйтүнә Шәмситованың үҙенә лә йыш ҡына кендек инәһе булырға тура килгән. Игеҙәктәр ҙә, бер мәл хатта өс игеҙәк тыуған.\nЙылдар үтә, участка дауаханаһы ла үҫешә һәм иркенәйә бара. Бында республиканың төрлө медицина уҡыу йорттары студенттарын практикаға ебәрә башлайҙар, ҡайһылары уҡыуҙарын тамамлағас, Сәйетбабаға әйләнеп ҡайтҡан. Үҙҙәрендә лаборатория эшләй башлай, физкабинет асылыуҙың ауырыуҙарҙы тиҙерәк һауыҡтырыуға ярҙамы ҙур була. Лаборантка булып оҙаҡ йылдар С.Хәкимова, ә физкабинетта Т.Ишмырҙина эшләй. Һаулыҡ һаҡлау өлкәһе өсөн ауыр йылдарҙа участка дауаханаһын Ә.Заһиҙуллин етәкләй, табип Еҙем-Ҡаран участка дауаханаһында бер нисә йыл эшләгән була. Ул замандарҙа йүнле юлдар ҙа, “Ашығыс ярҙам”дар ҙа булмай, уға саҡырыуҙар буйынса ауырыуҙар янына бары тик ат менән генә барып етергә мөмкин булған.\nХәҙер хәлдәр башҡасараҡ: “Ашығыс ярҙам” машинаһы заманса йыһазландырылған, бинаға газ үткән. Коллектив берҙәм һәм эшлек-ле. Һуңғы ун йыллыҡта һаулыҡ һағында Ф.Йәнешева, Р.Ғилманова, Ф.Урманшина, В.Мәүлетҡолова, Ф.Сәйфуллина, Г.Хәкимова, З.Сираева, И.Вәлиева, М.Хәкимова, М.Йәноҙаҡова, Г.Баязитова, Н.Ғәзизова, Р.Сабитова, Г.Вәлиева, М.Ҡотлоәхмәтова, Ф.Мәүлетҡолова, Р.Ишниязова, Р.Аҙнабаев, И.Иҙрисов, Р.Байбулдин, М.Латипова, А.Рәхмәтуллина, Р.Йәрмиева, Р.Сафина, З.Ғарифуллина, Ә.Рәхимова, Р.Ишбирҙина, Р.Хызырова, Ә.Йәнмырҙин, Н.Бердникова һәм башҡалар торҙо.\nӘңгәмә барышында ветерандар бөгөн медицина уҡыу йорттарына уҡырға инергә теләүселәр күберәк булһын өсөн һәр ҡайҙа медицина һөнәрҙәрен пропагандаларға кәрәк, тигән уртаҡ фекергә килделәр.


Бишенсе ғинуар Рәсәй Федерацияһы Президенты вазифаһына ка ндидаттар күрһәтеү этабы тамамланды. Шул уҡ көндө 2004 йыл да Рәсәй Үҙәк һайлау комиссияһының тәүге ултырышы булып уҙҙы . Ултырыш тулыһынса март айында буласаҡ һайлауҙар мәсьәләләр енә бағышланды.\nБеренсе сиратта, Үҙәк һайлау комиссияһы алдында юғары дәү ләт вазифаһына дәғүә итеүсе биш кандидаттың вәкәләтле вәкил дәрен теркәү, улар өсөн махсус һайлау иҫәптәре асыу мәсьәл әһе торҙо. Кандидаттар өсөн был алда торған маҡсатҡа етеүҙең\nтәүге баҫҡысы булып тора бит. Уларҙың һәр береһе Үҙәк һайла у комиссияһына кандидаттарҙы күрһәтеү тураһында партия съе здары ҡарарҙарын йәки үҙ-үҙҙәрен күрһәтеүҙе хуплаған Рәсә й Федерацияһының 500 гражданынан да кәм булмағанн һайлаусы лар төркөмө ойошторолоуын раҫлаусы документтар тапшырырға те йеш ине. Бөтә документтарҙың да нотариус тарафынан раҫланыуы\nмотлаҡ. Кандидаттарҙың барыһы ла үҙҙәренең һәм тормош иптә шенең килемдәр күләмен һәм уларҙың сығанағын, булған милект е тулыһынса күрһәтергә мәжбүр.\nКоммунистар партияһы вәкиле Николай Харитонов, "Рәсәй төбәк тәре партияһы" вәкиле Виктор Геращенко, "Родина" блогы лидер ы Сергей Глазьев, эшҡыуар Анзор Арсентьев, СПС вәкиле Ирина Хакамада, йәғни барыһы ла, Үҙәк һайлау комиссияһы талапта рын теүәл үтәне.\nХәтерләүегеҙсә, бынан алда был этапты РФ-ның ғәмәлдәге Пр езиденты Владимир Путин, ЛДПР вәкиле Олег Малышкин, Дәүләт Д умаһының элекке спикеры Иван Рыбкин һәм эшҡыуар Владимир Бры нцалов үтте. Ә бына Герман Стерлиговты теркәү үтә алманы һә м ул, оҙаҡҡа һуҙмай, Үҙәк һайлау комиссияһына ялыу менән су дҡа мөрәжәғәт итте. Һуңғы көндә Федерация Советы спикеры Сер гей Миронов документтарын тапшырып өлгөрҙө.\nШулай итеп, илебеҙҙең иң юғары посына дәғүә итеүселәр һаны\nунға етте. Уларҙың һаны үҙгәрмәҫ, моғайын. Вешняков хәбәр и теүенсә, был аҙнала Харитоновты теркәү процедураһы тамамлана саҡ. Башҡалар иһә - Путин, Хакамада, Аксентьев, Брынцалов, Р ыбкин, Глазьев, Геращенко һәм Миронов - ҡултамғалар йыйыу ме нән мәшғүл буласаҡ. Уларҙың һаны 2 миллион булырға тейеш. Әм мә бер субъекттан 50 меңдән ашыу ҡултамға булырға тейеш түге л. Әйткәндәй, 2000 йылғы һайлауҙарҙа кандидаттарға йыйылған 1 миллион ҡултамға ла етә ине, ә бына 1991 йылда был һан ни ба ры 200 мең тәшкил иткән.\nҮҙенең сығышында Вешняков барыһына ла уңыштар теләне һәм\nике миллион ҡултамға мотлаҡ рәүештә йыйылырға тейеш тип ҡаб атланы. Закон буйынса улар өс ай эсендә йыйылырға тейеш. Бығ а тиклем был ауыр эште бер кемдең дә атҡарып сыҡҡаны булманы , ҡалған ваҡыт эсендә кандидаттар бына нисек тормошҡа ашырыр\nбилдәһеҙ. Әммә Вешняков ҡултамғаларҙы фальсификациялау мен Ьн шөғөлләнеүҙе ҡәтғи тыйҙы һәм бының өсөн енәйәт яуаплылығ ы ҡаралыуын иҫкә төшөрҙө.\nМатериал Үҙәк һайлау комиссияһы һәм РФ Матбуғат минситрлығ ы ярҙамында әҙерләнде.


Тағы ла пенсия реформаһы кѳтѳлә » "Урал" гәзите\nТағы ла пенсия реформаһы кѳтѳлә\nРФ Президентының 597-се (7 май, 2012 йыл) Указына ярашлы, Рәсәйҙә пенсия системаһын оҙайлы үҫтереү стратегияһы эшләнде. Уны РФ Хеҙмәт министрлығы РФ Пенсия фонды менән берлектә әҙерләгән.\nПроект положениеһы киң мәғлүмәт сараларында, социаль-хеҙмәт мѳнәсәбәттәрен кѳйләү буйынса Рәсәй ѳс яҡлы комиссия ултырыштарында, Дәүләт Думаһында, Федераль Йыйылыштың федерация Советында, Рәсәй сәнәғәт һәм эшҡыуарҙар союзында тикшерелде. Стратегия тексы Рәсәй Хеҙмәт министрлығы сайтында баҫылды (www.rosmintrud.ru).\nЯңыраҡ Рәсәй Пенсия фонды идаралыҡтарында Пенсия фонды үҫеш стратегияһына арналған видео-конференция үтте. Журналистар һорауына Рәсәй Пенсия фонды рәйесе Антон Дроздов яуап бирҙе.\nПроект ѳҫтѳндә эшләүселәр тармаҡта хәл ителмәгән мәсьәләләр күп тип белдерә. Бѳгѳн хеҙмәт пенсияһы күләмен социаль яҡтан ҡулай кимәлдә тотоу ѳсѳн страховка сығанаҡтарының етерлек булмауы, страховка иғәнәләрен түләүселәр һаны кәмеүе һәм пенсия йәшендәгеләрҙең артыуы, финанс институттарының үҫешмәүе кеүек мәсьәләләр киҫкен тора.\nРеформа ваҡытында эш биреүсенең күпме страховка иғәнәһе күсереүе, кешенең хеҙмәт стажы һәм хаҡлы ялға сыҡҡандағы йәше иҫәпкә алынасаҡ. Стажың ни тиклем ҙурыраҡ - пенсияң да шунса мулыраҡ буласаҡ, ти проектты әҙерләүселәр. Мәҫәлән, 20-25 йәштә эш башлаған ҡыҙ һәм егеттәр 60-65 йәштәрҙә 40 йыллыҡ хеҙмәт стажын туплап ѳлгѳрә. Иң бәләкәй пенсия пенсионерҙың йәшәү минимумынан кәм булмаҫҡа тейеш. Яңы пенсия системаһы ѳс кимәлдәге моделдән торасаҡ: беренсе кимәл - страховка иғәнәләре иҫәбенә барлыҡҡа килгән хеҙмәт пенсияһы, 40 йыл хеҙмәт стажы булғанда пенсия күләме уртаса эш хаҡының 40 процентын тәшкил итәсәк; икенсе кимәл - корпоратив пенсия - эш биреүсе менән шәхси хеҙмәт йәки коллектив килешеү нигеҙендә барлыҡҡа килгән пенсия; ѳсѳнсѳ кимәл - хеҙмәткәр тарафынан ирекле рәүештә булдырыла.\nСтратегияның тѳп йүнәлештәре тариф-бюджет сәйәсәтен камиллаштырыуҙы, ваҡытынан алда пенсия түләү институтын үҙгәртеп ҡороуҙы ла күҙ уңында тота.Ҡайһы бер эш биреүселәр һаулыҡ ѳсѳн зарарлы һәм хәүефле хеҙмәт урындарын ҡыҫҡартырға ашыҡмай, сѳнки хеҙмәткәрҙәр Пенсия фонды бюджетының дѳйѳм килеме иҫәбенән ташламалы пенсия ала. Хаҡлы ялға ваҡытынан алда китеүселәр араһында ауыр хеҙмәт һѳҙѳмтәһендә сәләмәтлегенә бер ниндәй ҙә зыян килтермәгән, әммә һѳнәрҙәре 1-се, 2-се исемлеккә индерелгән кешеләр күп. Әлеге ваҡытта пенсияға ваҡытынан алда сыҡҡан һәм шул уҡ ваҡытта эшләп йѳрѳгән 2,4 миллион кеше иҫәпләнә.\nЯңы системаға күсеү осоронда хеҙмәт пенсияһын иҫәпләү норматив стаждан сығып билдәләнәсәк. Хаҡлы ялға сығырға ваҡыт етеп тә эшләргә теләк белдереүсе һәм пенсия тәғәйенләүҙе кисектереүсе граждандарҙы дәртләндереү, ҡыҙыҡһындырыу саралары ла тәҡдим ителеүе мѳмкин. Хеҙмәткә түләүҙәр кимәленән сығып, эшләүсе пенсионерҙарға пенсия түләү буйынса механизм булдырыласаҡ.\nСтратегия пенсия йәшен арттырыуҙы күҙ уңында тотмай, ә уны тормошҡа ашырыуҙың тѳп йүнәлештәре - тариф-бюджет сәйәсәтен камиллаштырыу, страховка иғәнәләрен мотлаҡ түләттереү, эш биреүселәрҙең бѳтә категорияларына ла ҡағылышлы ҡабул итерлек кимәлдә страховка иғәнәләренә берҙәм тариф булдырыу.\nӘлеге ваҡытта ҡартлыҡ буйынса пенсияның уртаса күләме 9,7 мең һум тәшкил итә.


Һамар өлкәһендә билдәле тел белгесенә һәйкәл асылды\n20 Июнь , 10:25\nОло Глушица ауылында һәйкәл асыу тантанаһында Башҡортостан Республикаһынан һәм Һамар өлкәһенән абруйлы ҡунаҡтар ҡатнашты. Ғалимдың тыуған төйәгендә өс метрлыҡ һәйкәл Һамар өлкәһе башҡорттары ҡоролтайы башланғысы менән барлыҡҡа килде. Рәсәй Дәүләт Думаһы депутаты Александр Хинштейн, Башҡортостан Республикаһы хөкүмәте идеяны хупланы. Һәйкәлдең скульпторы — Башҡортостандың атҡаҙанған рәссамы, Салауат Юлаев исемендәге дәүләт премияһы лауреаты Хәниф Хәбибрахманов.\nСара Стәрлетамаҡ театр-концерт берләшмәһе филармонияһы артисы Илдар Әбдрәшитов башҡарыуындағы «Уралым» йыры менән асылды. Байрамды Башҡортостан Республикаһының атҡаҙанған артисы Гөлназ Иҙрисова алып барҙы.\nСәләмләү һүҙҙәре менән Һамар өлкәһенең Оло Глушица районы башлығы Валерий Анцинов һәм Рәсәй Федерацияһы Дәүләт Думаһы депутаты Александр Хинштейн сығыш яһаны. Шулай уҡ мәртәбәле ҡунаҡтар — Рәсәй Дәүләт Думаһы депутаты Эльвира Айытҡолова, Һамар өлкәһенең йәмәғәт именлеге департаменты етәксеһе Юрий Иванов, Башҡортостан мәҙәниәт министрының беренсе урынбаҫары Наталья Лапшина һәм Ғәббәс Йәғәфәр улының ейәнсәре — режиссер-документалист Элла Дәүләтшина телмәр тотто.\nСтәрлетамаҡ дәүләт театр-концерт берләшмәһе филармонияһы солисы, республика конкурстары лауреаты Динар Абдуллин ҡурайҙа башҡорт халыҡ көйҙәрен уйнап ишеттерҙе. Бынан һуң тантанала ҡатнашыусылар һәйкәлгә сәскәләр һалды.\nХәтерегеҙгә төшөрәбеҙ, 2020 йылда Өфөлә башҡорт тел белгесе Ғәббәс Дәүләтшинға мемориаль таҡтаташ асылғайны.


Курай - Page 40 of 46 -\nРеспубликала июнь аҙағына тиклем ямғыр яуасаҡ — Ғәҙәттән тыш хәлдәр министрлығы\nБашҡортостанда июнь аҙағына тиклем ямғыр яуасаҡ. Был хаҡта 15 июндә «Интерфакс» агентлығының төбәк вәкиллегендәге матбуғат конференцияһында Рәсәй Ғәҙәттән тыш хәлдәр министрлығы Башҡортостан буйынса баш...\nМәскәүҙә һыуыҡ июнь айының яңы рекорды теркәлгән\nМәскәүҙә һыуыҡ июнь айының яңы рекорды теркәлгән. 15 июнь илебеҙҙең баш ҡалаһында 1879 йылдан алып һуңғы 138 йыл эсендә иң һалҡыны булған, тип хәбәр...\nБашҡортостанда быйыл бәшмәк миҙгеле йәйҙең тәүге айында уҡ башланды. Урындағы халыҡ баллы, майлы, ҡайын һәм аҡ көләпә бәшмәктәр йыя. Ҡайһы берәүҙәрҙең ихаталарында ла бәшмәк...\nБашҡортостан Башлығы үҙенең указы менән Үҙәк һайлау комиссияһының алты ағзаһын тәғәйенләне. Шулай итеп, Рөстәм Хәмитов Башҡортостан Үҙәк һайлау комиссияһын формалаштырыуҙы тамамланы. Төбәк башлығы түбәндәгеләрҙе...\n15 июндә Мәскәү ваҡыты буйынса көндөҙгө сәғәт 12-лә «Первый», «Россия 1», «Россия 24» телеканалдары, «Маяк», «Вести FM» һәм «Радио России» радиостанциялары эфирында йыл һайын...\nЯңауыл ҡалаһында Бөйөк Еңеүҙең 72 йыллығына бағышланған патриотик йыр конкурсы үтте. Ижади ярышта өлкәндәр (35 йәшкә ҡәҙәр), шулай уҡ балалар ҡатнашты. Улар 1941–1945 йылдарҙа популяр булған тыныслыҡ, Тыуған ил,...\nЫсын артистарҙан ҡалышманы\nКраснокама районы Яңы Ҡабан ауыл мәҙәниәт йортонда Нәжип Асанбаевтың “Бер йәшлектә, бер ҡартлыҡта” исемле пьесаһы буйынса спектакль күрһәтелде. Спектаклдә тамашасы күңелен яулап өлгөргән үҙешсән...\nТыуған еренә экскурсия ойошторған\nКраснокама районы Яңы Бөртөк мәктәбенең 8-се класс уҡыусыһы Айзат Мөхәмәтуллин “Кесе тыуған илем буйынса” тип исемләнгән йәш экскурсиясылар конкурсында беренсе урын алды. Был конкурс...


Өфө V Бөтә Рәсәй фән фестивален уҙғарыу урыны итеп һайланды // Йәмғиәт | новости башинформ.рф\nӨфө V Бөтә Рәсәй фән фестивален уҙғарыу урыны итеп һайланды\n16:43, 10 февраля 2015 Йәмғиәт\nӨФӨ, 2015 йыл, 10 февраль. /«Башинформ» мәғлүмәт агентлығы, Эльмира Сабирова/.\n2015 йылда Өфө Мәскәү, Дондағы Ростов һәм Красноярск ҡалалары менән бер рәттән V Бөтә Рәсәй фән фестивален ҡабул итәсәк. Был хаҡта ҡарар РФ Мәғариф һәм фән министрлығында үткән фестивалде ойоштороу комитеты ултырышында ҡабул ителде. Ултырышта ойоштороу комитеты рәйесе — РФ мәғариф һәм фән министры Дмитрий Ливанов, рәйестәш — М.В.Ломоносов исемендәге Мәскәү дәүләт университеты ректоры Виктор Садовничий, төбәк һәм сәнәғәт предприятиелары вәкилдәре ҡатнашты. Башҡортостандан Өфө дәүләт нефть техник университеты ректоры вазифаһын башҡарыусы, Башҡортостан Фәндәр академияһы президенты Рәмил Бәхтизин сығыш яһаны, ул Өфөнө фестивалдең үҙәк төбәк майҙансығы булараҡ тәҡдим итте. Ойоштороу комитеты Башҡортостандың баш ҡалаһы кандидатураһын Урал һәм Волга буйы федераль округтарында Фән фестиваленең төп майҙансы булыуын бер тауыштан хупланы.\nМөһим интеллектуаль байрамдың майҙансығы итеп Өфөнөң һайланыуы һис тә осраҡлы түгел. 2013 һәм 2014 йылдарҙа бында Башҡортостандың Фәндәр академияһы һәм республиканың Фәнгә ярҙам итеү һәм уны үҫтереү фонды тарафынан ошоға оҡшаш төбәк форумдары ойошторолдо.\nБашҡортостандың Фәнгә ярҙам итеү һәм уны үҫтереү фондының матбуғат хеҙмәте хеҙмәткәре Гүзәл Ғүмәрова әйтеүенсә, 25 сентябрҙән 27-нә тиклем Өфөлә Рәсәйҙең һәм донъяның билдәле ғалимдары лекция уҡыясаҡ, яңы мультимедиа технологиялары күргәҙмәһе үтәсәк. Фәнни сараны ойоштороуға бөтә университеттар, институттар һәм ғилми учреждениелар йәлеп ителәсәк.\nБылтыр Федерацияның 70 субъектында Бөтә Рәсәй фән фестивале үтте, уға ике миллионға яҡын кеше килде, шуларҙың 70 проценты — уҡыусылар һәм студенттар.\nОйоштороу комитеты ултырышы тамамланғас, Өфө дәүләт нефть техник университеты ректоры вазифаһын башҡарыусы Рәмил Бәхтизин РФ мәғариф һәм фән министры Дмитрий Ливанов һәм Мәскәү дәүләт университеты ректоры Виктор Садовничий менән осрашты.\nТеги: бөтә рәсәй фән фестивале